
„O CONFRUNTARE MILITARA ÎNTRE RUSIA ŞI SUA 
NU MAI ESTE O FANTEZIE”

Kissinger: „Dacă nu puteţi auzi tobele războiului înseamnă că sunteţi surzi”

Potrivit Departametului american de Stat, „după 1 octombrie Rusia are cu 429 mai multe ogive nucleare decât SUA şi a desfăşurat 1796”
. Numărul maxim admis este de 1550 arme nucleare care pot fi desfăşurate de Moscova şi Washington, potrivit tratatului de reducere a armelor strategice - START din 2011. 

Rusia „instalează rachete nucleare la porţile NATO”. În enclava Kaliningrad - situată între Polonia şi Lituania, la Marea Baltică - au fost aduse rachetele Iskander care pot purta ogive nucleare, au o rază de acţiune de 700 km şi „au capacitatea de a atinge Berlinul”. Oficialii polonezi au afirmat că măsura este „de risc maxim”
. Rusia are în vedere reactualizarea bazelor sale militare din Mediterana şi din alte părţi ale lumii pe care le desfiinţase Boris Elţîn. În acest sens, pe agenda Moscovei se află oraşul sirian Tartus, Ciprul, Egiptul, Angola, Cuba. Moscova afirmă că reacţionează la politica americană de îngrădirea a sa în Europa prin baze militare sau prin trupe dislocate în centrul Europei, în Polonia, în ţările baltice. 

Rusia a testat „cu succes”, în peninsula Kamceatka, racheta supersonică RS-28 Sarmat care va înlocui vechile rachete SS-18 Satan. Rachetele nucleare supersonice RS-28 Sarmat au o rază de acţiune de 10000 km şi pot ajunge  Marea Britanie în cel mult 13 minute, potrivit experţilor ruşi. De asemenea, pot fi atinse şi oraşele de pe coastele de vest şi de est ale Statelor Unite. Racheta atinge o viteză de 7 km pe secundă şi nu poate fi interceptată nici de sistemele anti-rachetă ale NATO nici de radare. Totodată, noua rachetă superrsonică poate livra 40 de megatone de focoase. O singură rachetă RS-28 Sarmat este prevăzută cu 16 focoase nucleare, putând distruge o zonă de mărimea Franţei sau a statului Texas. Igor Sutiaghin, expert în sisteme nucleare al Royal United Services Institute din Londra, a precizat că nu există nicio şansă pentru sistemul antirachetă al NATO din România, Aegis Ashore, în acest caz. „Nu numai că sunt prea rapide, dar au o traiectorie de zbor imprevizibilă. Este foarte dificil pentru orice sistem de apărare anti-rachetă să o doboare"
. Experţii ruşi au menţionat că RS-28 Sarmat este mai puternică de 2.000 de ori decât bombele nucleare detonate la Hiroshima şi Nagasaki în 1945. NATO a numit "Satan 2" noua rachetă a Federaţiei Ruse.

Vladimir Putin a afirmat că Rusia dezvoltă tehnologii militare cu respectarea  obligaţiilpr asumate la nivel internaţional. Pe de altă parte, a lansat un avertisment privind riscurile provocate de tentativele de modificare a echilibrului de forţe la nivel mondial. „În Rusia, ca şi în alte state, are loc dezvoltarea unor astfel de tehnologii. Totodată, proiectând şi construind sisteme de înarmare eficiente, noi respectăm consecvent şi riguros toate angajamentele internaţionale asumate de Rusia. În acelaşi timp, din păcate, unele state ignoră acordurile încheiate. De exemplu, în domeniul sistemelor de apărare antirachetă. Desigur, acest lucru se face pentru a obţine întâietate în mod unilateral” a precizat Vladimir Putin. „În legătură cu aceasta, evidenţiez încă o dată faptul că vom face în continuare totul pentru a asigura un echilibru de forţe. Orice încercări de a-l schimba sunt extrem de periculoase"
 a subliniat.

Ministerul american al Apărării a anunţat semnarea unui contract cu gigantul american aeronautic Lockheed Martin pentru proiectarea unui transportator supersonic. Pentagonul a transferat în Lockheed Martin întreprinderii 147,3 milioane de dolari pentru cercetări în domeniul tehnologiilor supersonice, încadrate în proiectul Mach 5 Tactical Boost Glide, a anunţat Ministerul american al Apărării. Proiectul urmează să fie supravegheat de DARPA, agenţia Departamentului de Apărare al SUA responsabil pentru cercetarea şi dezvoltarea de noi tehnologii pentru uz militar. De asemenea, Lockheed Martin dezvoltă o armă laser destinată interceptării rachetelor supersonice inamice. Potrivit vicepreşedintelui Lockheed Martin, responsabil pentru sistemele de rachetă, „succesul Rusiei şi Chinei în domeniul rachetelor supersonice au împins Statele Unite spre dezvoltarea acestui proiect”
. China a efectuat deja şase teste ale prototipului său DF-ZF. Mike Rogers, preşedintele sub-comisiei forţelor strategice a Camerei Reprezentanţilor din Congresul american şi-a manifestat îngrijorarea faţă de progresele Rusiei şi Chinei, în domeniu. „Sunt preocupat de faptul că Rusia şi China devansează mereu Statele Unite în privinţa capacităţii de a face o revoluţie globală rapidă". Rusia dezvoltă şi rachete supersonice pentru forţele navale, cu precădere pentru submarinele nucleare ultramoderne din clasa Husky. Rachetele de croazieră supersonice Zircon vor fi folosite începând cu anul 2018. Bombardierele strategice de generaţia a cincea PAK DA vor fi, de asemenea, dotate cu rachete supersonice.

Potrivit unor surse guvernamentale ruse, „demnitarilor ruşi şi angajaţilor structurilor guvernamentale, personalului administrativ la nivel central şi regional, parlamentarilor şi echipelor acestora” li s-a “recomandat” să-şi aduca „imediat în ţară copiii trimişi la studii în străinătate”, chiar dacă acest lucru ar presupune „retragerea lor în timpul anului de studii”. Copiii ar urma să fie înscrişi „la şcolile şi univeristăţile din Rusia” De asemenea, oficialilor ruşi li s-a “recomandat” să-şi aducă „în patrie” părinţii care “din diverse motive” locuiesc peste hotare, dacă aceştia „deţin cetăţenia rusă”. Angajaţilor companiilor li s-a „recomandat”
 să procedeze la fel. Solicitarea a survenit la scurt  timp după ce Vladimir Putin a acuzat Franţa că „a căutat să agraveze situaţia” şi „să oblige Rusia să se opună prin veto” proiectului de rezoluţie ONU privind oprirea bombardamentelor în Siria.  Franţa a depus „o rezoluţie ştiind că nu va fi adoptată, pentru a intensifica isteria faţă de Rusia”
 a declarat Vladimir Putin la un forum economic în Rusia. După ce Moscova s-a opus prin veto rezoluţiei, Vladimir Putin şi-a anulat  vizita prevăzută la Paris,  ceea ce a crescut tensiunile diplomatice între Franţa şi Rusia.
O sursă guvernamentală rusă a precizat, sub protecţia anonimatului, că, în cazul în care cei vizaţi nu acţionează conform “recomandării”, acest lucru “va fi un factor care va complica avansarea în carieră”
. Analistul rus Stanislav Belkovski a apreciat că ”toate acestea fac parte dintr-un pachet de măsuri vizând pregătirea elitelor în vederea unui mare conflict”
. General-locotenentul rus (r) Evgheni Buzhinski a declarat că ”O confruntare la scară mare pe toate fronturile este posibilă. Dacă doriţi un conflict, veţi primi unul. Dar, nu va fi o confruntare care să nu dăunează intereselor Statelor Unite ale Americii. Vreţi o confruntare, o veţi simţi peste tot”
.
Rossia 24 a prezentat un reportaj privind pregătirea adăposturilor antinucleare din Moscova. În Sankt Petersburg „guvernul vrea să raţionalizeze pâinea în vederea apropierii unui război”. Au avut loc exerciţii de ”apărare civilă”, mobilizând, potrivit Ministerului rus al Situaţiilor de Urgenţă, 40 milioane de ruşi, timp de o săptămână. Acţiunile au presupus „evacuarea imobilelor şi exerciţii anti-incendiu”. Cauza „evidentă”
 a demersurilor este întreruperea negocierilor SUA-Rusia pe tema conflictului sirian.
Moscova crează „o grupare ofensivă în Siria” pentru „a oferi sprijin din aer pentru aliaţii săi în vederea asaltului final asupra oraşului Alep” a afirmat expertul militar rus Igor Sutiaghin. „Gruparea aviatică rusă în Siria a fost dublată prin trimiterea portavionului „Admiral Kuzneţov””
. Ministerul rus al Apărarii a realizat un videoclip în care apare portavionul „Admiral Kuzneţov”, urmat de crucişătorul „Petru cel Mare”, însoţit de navele antisubmarin „Severomorsk” şi „Vice-admiral Kulakov”. În aer, apar elicoptere Ka-27 şi avioane de luptă Su-33. 
Armata rusă a continuat să desfăşoare, la baza navală din portul sirian Tartus, baterii antiaeriene S-300 capabile să distrugă avioane de vânătoare şi a trimis corvete echipate cu rachete care au capacitatea de a scufunda nave de război. Au urmat avertismentele sumbre ale  purtătorului de cuvânt al armatei ruse, generalul Igor Konasenkov, lansate către Statele Unite. ”Le amintesc strategilor americani că rachetele antiaeriene S-300 si S-400, care asigură acoperirea aeriană a bazelor ruseşti de la Hmeimim şi Tartus, au raze de acţiune care ar putea surprinde oricare aeronava neindentificată"
.  
La postul TV Rossia 1, prezentatorul Dmitri Kissilev, un apropiat al Kremlinului, a afirmat, cu referire la declaraţia generalului Igor Konacenkov, că ”vom doborî” avioanele americane. A „dezvăluit” Planul B al SUA în Siria. „Planul B este, în mare, că SUA vor să recurgă direct la forţă împotriva trupelor siriene ale preşedintelui Bashar al-Assad şi împotriva aviaţiei ruse".  "Trebuie sa ne temem de provocari? Asa au inceput SUA razboiul in Vietnam" a afirmat Dmitri Kisiliov,  avertizând Occidentul că rachetele Iskander desfăşurate la Kaliningrad „ar putea transporta focoase nucleare”. O „agresiune directă” a SUA faţă de guvernul sirian şi forţele armate siriene va conduce la „mişcări tectonice înfricoşătoare”
 în Orientul Mijlociu, a declarat purtătorul de cuvânt al Ministerului rus de Externe, Maria Zaharova. 
După ce Statele Unite ale Americii au anunţat încetarea colaborării cu Rusia în problema Siriei, speculaţiile referitoare la începerea unui nou conflict mondial au început să apară la Moscova. Moskowsky Komsomolets nu a exclus o posibilă „confruntare militară directă” între SUA şi Rusia, pe fondul problemei siriene”, comparabilă cu Criza Rachetelor Cubaneze din anul 1962. „Să ne imaginăm doar că Statele Unite vor face ce doresc de mult timp - îl vor înlătura pe Assad, nu din greşeală, ci ţintit şi în mod deschis. Ar trebui Rusia să-şi apere aliatul sau să ia în considerare o lovitură împotriva Statelor Unite, deşi este evident că o asemenea manevră ar declanşa un Al Treilea Război Mondial?”. Rusia „poate câştiga foarte mult în Siria, dar la fel de uşor poate pierde foarte mult. Nu trebuie uitat că în Siria” Rusia face „un joc extrem de riscant”
.
Vladimir Putin le-a transmis ruşilor o chemare la luptă cu ocazia reuniunii Clubului Valdai - eveniment desfăşurat la Soci. ”Clubul Valdai”, înfiinţat în anul 2004, îşi propune să promoveze dialogul elitelor intelectuale ruse şi internaţionale, oferind analize ale evoluţiilor politice, economice şi sociale din Rusia şi din lume.  În discursul adresat invitaţilor ruşi şi străini, Vladimir Putin a criticat politica externă a Washingtonului şi a apărat decizia de a bombarda oraşul asediat Alep. Preşedintele rus a declarat că bombardarea oraşului sirian a fost făcută pe fondul recunoaşterii agresiunii de către Organizaţia Naşiunilor Unite, cu menţiunea că bombardamentele nu se vor opri până când coaliţia condusă de SUA nu va proceda la fel în zonele sale de interes geopolitic. "Dacă noi nu ar trebui să fim acolo, atunci de ce sunt americanii în Mosul? Să lăsăm totul aşa cum este. Să nu facem nimic în oraşul Raqqa. Auzim mereu despre Raqqa de la partenerii noştri din SUA, care cred că acest cuib de terorişti ar trebui să fie distrus, dar locuiesc de asemenea şi civili acolo. Ar trebui să nu facem nimic atât timp cât ei iau ostatici în oraşe? Ar trebui să-i lăsăm în pace?".

În timpul discursului, liderul rus a indicat Israelul drept exemplu al unei naţiuni care nu se opreşte niciodată din lupta pentru propria supraviețuire. "Învăţaţi de la Israel, niciodată nu renunţă. Luptă până la sfârşit. Din această cauză „rezistă şi există. Nu avem altă opţiune. Trebuie să luptăm până la capăt. Dacă lăsăm lucrurile să scape de sub control, vom pierde mereu"
. În acelaşi discurs, Vladimir  Putin a acuzat voalat Organizația Naţiunilor Unite pentru dublul standard folosit, cu menţiunea că ONU ar trebui reformată - în caz contrar, întreaga lume se va îndrepta spre haos. Reformarea ar trebui realizată în consens de către toate ţările memnre ONU. Vladimir Putin a exemplificat greşelile comise de ONU, printre altele, prin bombardarea Belgradului în anii `90 - situaţie calificată drept „o barbarie” în mijlocul Europei,  ţinta fiind un stat suveran. Potrivit liderului de la Kremlin, alte greşeli marcante comise de Organizaţia Naţiunilor Unite au fost invadarea Irakului şi, apoi, a Afganistanului în anul 2001. Vladimir Putin a menţionat „greşelile ulterioare”, afirmând că vidul de putere instaurat după retragerea americanilor din Irak sau haosul din Libia după ”Primăvara arabă”, au fost factorii declanşatori pentru formarea Statului Islamic în aceste zone. Mesajul central transmis de Vladimir Putin a fost „voi merge până la capăt”.
Aproape jumătate dintre ruşi - 48% - apreciază că „tensiunile dintre Moscova şi Occident pe tema conflictului din Siria ar putea conduce la al Treilea Război Mondial” relevă un sondaj realizat de Centrul Levada - centru independent din Rusia pentru sondarea opiniei publice. Cu toate acestea, în proporţie majoritară - 52%, „ruşii se pronunţă în favoarea campaniei de bombardamente efectuată de Rusia în Siria”
. Sondajul a fost realizat în a doua parte a lunii octombrie pe un eşantion reprezentativ de 1600 de subiecţi.
Potrivit politologului Gheorghi Bovt „Rusia este foarte pregătită, în primul rând psihologic, pentru o nouă spirală a confruntării cu Occidentul”. Expertul a luat în calcul două scenarii. Primul este optimist - cele doua superputeri se vor ”pune de acord cu privire la noile condiţii de coexistenţă, un fel deYalta-2”, cu referire la împărţirea zonelor de influenţă între SUA şi fosta URSS după Al Doilea Război Mondial. Al doilea scenariu este pesimist, în sensul că ”Rusia va reacţiona potrivit unei legi binecunoscute - dacă bătaia nu poate fi evitată, loveşte primul”
. 
Turcia se teme că războiul din Siria se va transforma într-un război mondial, în condiţiile în care creşte tensiunea între Rusia şi Statele Unite ale Americii, care sprijină părţi opuse în conflictul sirian izbucnit, în urmă cu peste cinci ani şi jumătate. „Dacă acest război continuă, America şi Rusia vor ajunge la război” a afirmat vicepremierul turc, Numan Kurtulmus. Potrivit oficialului turc, conflictul sirian a adus lumea „pe marginea unui război regional şi mondial”
. 

Ministrul german de Externe a fost categoric. Încrederea între cele două puteri, SUA şi Rusia, pare compromisă. "În cazul în care această situaţie va continua, vom asista la o confruntare între cele două mari puteri. Este o iluzie să credem că este vorba despre vechiul Război Rece. Timpurile actuale sunt diferite, mai periculoase. Înainte, lumea era împărţită în două, iar Moscova şi Washingtonul ştiau unde se află liniile roşii şi le respectau. Astăzi, când au loc multe conflicte regionale, lumea este imprevizibilă" a afirmat şeful diplomaţiei germane. Pe de altă parte, Frank-Walter Steinmeier a subliniat că este vital important ca Statele Unite şi Rusia să găsească soluţii de încetare a conflictului din Siria. "Trebuie să găsim o cale prin care să punem capăt acestui iad" a afirmat oficialul german. La rândul său, Wolfgang Ischinger, fost mediator al OSCE pentru Ucraina, a precizat că pericolul "nu a fost niciodată atât de important de decenii şi încrederea între Occident şi Est niciodată atât de slabă"
.
Împuternicitul special al guvernului Germaniei pentru cooperarea cu Rusia şi ţările din Europa de Est a avertizat Washingtonul şi Moscova legat de un posibil conflict militar în Siria. Gernot Erler a afirmat că „asistăm la o profundă înstrăinare între Rusia şi Occident, iar acest lucru devine mai periculos”. În Statele Unite au loc „discutii serioase” cu privire la „posibilitatea unei intervenţii militare directe în conflictul sirian” a declarat Gernot Erler. În Rusia s-a adoptat o lege cu privire la desfăşurarea permanentă a forţelor aeriene militare în Siria. „Este absolut clar că acest lucru înseamnă că nu mai putem exclude confruntări militare între Statele Unite şi Federaţia Rusă. Kremlinul acţionează tot mai imprevizibil. Rusia nu se consultă cu nimeni şi urmăreşte o strategie care vizează confruntarea”
. 
Hackerii reţelei Anynomous au transmis un mesaj către „cetăţenii lumii” în contextul tensiunilor dintre Statele Unite ale Americii şi Rusia cauzate de situaţia din Siria.  Anonymous condamnă, în egală măsură, Rusia şi Statele Unite pentru actele lor. „"Când (...) un guvern (...) operează fără niciun fel de limită, (...) militarizează politica (...) nu trebuie să vă îndoiţi că ambele tabere au aceleaţi interese"
. 

În pragul incidentului aviatic

„O cvasicoliziune între avioane militare ruseşti şi americane în Siria” s-a înregistrat în luna octombrie, când aparate de zbor ale celor două forţe aeriene s-au apropiat cel mai mult unul de altul de la implicarea lor în conflictul sirian, a afirmat Pentagonul. Incidentul s-a produs în estul Siriei când un avion rusesc care escorta o aeronavă de supraveghere a efectuat manevre în apropierea unui avion american, apropiindu-se la mai puţin de 800 de metri. „Am fost cel mai aproape unii de alţii în acea zi şi acesta este motivul pentru care incidentul ne-a preocupat în mod special” a afirmat Peter Cook, purtător de cuvânt al Pentagonului, cu menţiunea că „totul s-a  produs din neatenţie”.

Aparatele de zbor au trecut suficient de aproape unul de altul „pentru ca pilotul american să resimtă turbulenţele create de reactoarele avionului rusesc”
. Se pare că pilotul rus nu a văzut avionul american pe radarul său atunci când cele două aparate circulau noaptea fără lumină. Americanii au folosit o linie de comunicare de urgenţă, apoi i-au chestionat pe ruşi pentru a stabili în final că incidentul avusese loc din neatenţie.
Rusia ar putea suspenda acordul privind misiunile în spaţiul aerian sirian

Rusia a transmis că ar putea suspenda acordul privind misiunile în spaţiul aerian al Siriei. Liderii armatei ruse au ameninţat cu anularea acordul cu Statele Unite privind misiunile comune deasupra spaţiului aerian al Siriei, ceea ce ar putea expune aeronavele americane din regiune unui posibil risc. În 6 octombrie, purtătorul de cuvânt al Pentagonului, Peter Cook, a solicitat Moscovei să adere la acord, subliniind că acesta este vital pentru a evita neînţelegerile şi erorile între cele două ţări. Solicitarea lui Peter Cook a fost făcută la scurt după ce forţele ruseşti au desfăşurat sisteme antirachetă în Siria. Purtătorul de cuvânt al Pentagonului a refuzat să caracterizeze desfăşurarea sistemelor antirachetă drept o ameninţare directă la adresa aeronavelor americane aflate în Siria. A precizat faptul că luptătorii rebeli, care i se împotrivesc regimului al-Assad, nu au şi nu folosesc aeronave de atac. 

Ministerul rus al Apărării a comentat informaţiile potrivit cărora Washingtonul ar analiza posibilitatea atacării poziţiilor trupelor siriene ca urmare a modificării situaţiei de pe teren în defavoarea opoziţiei siriene, sub atacurile aeriene ruse.  Ministrul rus de Externe, Serghei Lavrov, a declarat că Moscova a amplasat sistemele de apărare antiaeriană cu rachete S-300 în Siria pentru a asigura o protecţie eficientă a militarilor ruşi. „Reiterez faptul că sistemele S-300 şi S-400 sunt arme pur defensive, care nu ameninţă pe nimeni” a precizat şeful diplomaţiei ruse. De asemenea, Rusia consideră că majoritatea forţelor de opoziţie împotriva lui al-Assad sunt teroriste, deci pot fi atacate. „După verificarea listei cu detaşamentele opoziţiei siriene, care a fost oferită de SUA, s-a constatat că, din cele 47 de grupări ale opoziţiei moderate, două grupări luptă de partea Statului Islamic, iar alte opt grupări fac parte din organizaţia Jabhat al-Nusra”
 a declarat adjunctul ministrului rus al Apărării, Anatoli Antonov, declarându-le ţinte legitime.

Ministrul rus de Externe, Serghei Lavrov, a declarat, după o reuniune cu omologii săi sirian, Walid al-Muallem, şi iranian, Mohammad Javad Zarif, că este nevoie de elaborarea unui tip de Plan Marshall pentru Siria. Şeful diplomaţiei ruse a precizat că impunerea unor sancţiuni împotriva Siriei ar afecta populaţia,  neexistând alternativă la soluţia politică pentru războiul civil din Siria. La rândul său, ministrul sirian de Externe, Walid al-Muallem, a afirmat că, în opinia sa, coaliţia condusă de SUA îi încurajează pe luptătorii Statul Islamic să se mute în Siria. Walid Al-Muallem a menţionat că “membrii coaliţiei doresc ca luptătorii Statului Islamic să se mute din Mosul în Raqqa” - capitala de facto a grupării radicale sunnite din Siria. Preşedintele rus, Vladimir Putin, a propus, de asemenea, conceperea unui tip de Plan Marshall pentru reconstrucţia ţărilor Orientului Mijlociu devastate de război, cum este Siria. “Magnitudinea colosală a distrugerilor impune elaborarea unui program pe termen lung, eventual un fel de Plan Marshall “pentru reconstrucţia acestei regiuni devastate de războaie şi conflicte” a menţionat Vladimir Putin în discursul susţinut la reuniunea Clubului Valdai. Preşedintele rus a dat asigurări în sensul că “Rusia este dispusă să participe active”
 la un asemenea demers comun.  
Foreign Policy: „SUA au abordat greşit politica faţă de Rusia”
Viitorul preşedinte american „trebuie să abandoneze cele două axiome care au afectat politicile de la Washington privitoare la Rusia” în ultimii 25 de ani: Este vorba, pe de o parte, de faptul că Statele Unite se opun Rusiei din cauza politicii nedemocratice a Kremlinului şi, pe de altă parte, că acordurile între cele două ţări pot fi izolate de zonele de conflict.

„Problemele Americii cu Rusia nu sunt în mod exclusiv din cauza lui Putin. Ele sunt geopolitice. Schimbarea regimului Putin în Rusia nu ar rezolva această provocare. Putin este doar exponentul actual al unor secole de tradiţie în gândirea strategică rusă, iar politica sa externă se bucură de sprijinul covârşitor al elitelor şi publicului”. Următoarea administraţie de la Washington „trebuie să realizeze că relaţiile cu Moscova nu pot fi, pur şi simplu, compartimentate în domenii de cooperare şi de dezacord”. Moscova deţine suficientă putere pentru a modela mediul de securitate în Europa. În acest domeniu, „pe termen scurt, sarcina pentru următorul preşedinte va fi de a proteja  aliaţii europeni împotriva acţiunilor Rusiei - iar, pe termen lung, să pună bazele unui cadru de securitate european mai durabil, cu participarea Rusiei”.

Pentru Statele Unite, prioritare trebuie să fie „stingerea incendiilor regionale din Ucraina şi Siria”, prevenirea „ameninţărilor asimetrice” şi a unei noi curse a înarmărilor. „Succesul în cazul acestor probleme nu se poate înregistra pe un teren gol, câtă vreme Rusia deţine cărţi importante în multe regiuni. Dar ceea ce contează cel mai mult pentru viitoarea administraţie prezidenţială este că va avea cea mai bună şansă de a prelua iniţiativa în relaţiile cu Kremlinul”
. 
SUA acuză Rusia de atacuri cibernetice - Rusia acuză SUA de „isterie”
Oficiali ai serviciilor de informaţii din SUA au declarat că, în urma unor analize, s-a ajuns la concluzia că “Rusia s-a implicat în atacuri cibernetice asupra Comitetului Naţional Democrat şi a Comitetului de campanie al Congresului Democrat”. Atacurile ar fi ţintit perturbarea campaniei electorale şi chiar discreditarea candidatului democrat, Hillary Clinton, în confruntarea cu republicanul Donald Trump. “Noi credem că, deoarece ţinta” atacului cibernetic „a fost una sensibilă, a necesitat implicarea unor oficiali ruşi aflaţi la vârf care au putut autoriza aceste acţiuni”
 s-a precizat într-o declaraţie a administraţiei de la Washington referitoare la acţiunile de hacking efectuate asupra grupurilor politice. Purtătorul de cuvânt al Kremlinului a apreciat acuzaţiile aduse de Statele Unite  drept “un nonsens”
.
Decizia administraţiei de la Washington de a învinovăţi Rusia pentru atacurile cibernetice demonstrează degradarea relaţiilor politice dintre Washington şi Moscova. În 14 octombrie, secretarul de stat american, John Kerry, a afirmat că acţiunile militare ruse şi cele ale forţelor fidele lui Bashar al-Assad în războiul din Siria - inclusiv atacurile cu bombe asupra spitalelor - necesită „iniţierea de anchete pentru crime de război”. 
Vladimir Putin a negat ferm implicarea Rusiei în alegerile din SUA. Preşedintele rus a calificat drept „isterie” acuzaţiile potrivit cărora Rusia ar fi încercat să influenţeze alegerile din SUA. „Printre problemele mitice, imaginare, se află isteria, pentru că nu pot să zic altfel, care s-a dezvoltat în SUA în ceea ce priveşte influenţa pe care Rusia ar avea-o în alegerile prezidenţiale” a afirmat Vladimir Putin în cadrul unui discurs privind relaţiile internaţionale, susţinut la Soci. Adresându-se unui grup de experţi în politică externă reuniţi la Clubul Valdai, liderul de la Kremlin a menţionat că i se pare „greu de crezut” faptul că există cineva care „să se fi gândit în mod serios” că Moscova ar putea influenţa alegerile prezidenţiale din SUA. Preşedintele rus a criticat Statele Unite pentru folosirea problemelor internaţionale în scopul de „a-şi servi interesele”, acuzând invocarea pericolului „stupid” al unei „pseudo ameninţări ruse”. „Am putea crede că în SUA există numeroase probleme arzătoare (…) Dar, în mod evident, elita nu are altceva de zis, nu are nimic altceva pentru a calma societatea. Este mai uşor să atragi atenţia oamenilor asupra aşa-zişilor piraţi informatici, spioni, agenţi de influenţă ruşi’ a afirmat Vladimir Putin. „Se gândeşte cineva serios că Rusia poate influenţa alegerea alegerea poporului american? America este o republică bananieră? America este o mare putere”. Vladimir Putin a precizat că „unele forţe din Occident” încearcă să „exagereze ameninţarea pe care o reprezintă Rusia” pentru a asigura „alocări mai mari pentru sectorul militar”. Preşedintele rus a dat asigurări că „Rusia nu intenţionează să atace pe nimeni”
.

Teste ale Rusiei cu rachete balistice intercontinentale
Potrivit unui comunicat al Ministrului rus al Apărării “Rusia a efectuat cu succes trei teste cu rachete balistice intercontinentale”. Lansările au avut loc în condiţiile în care “tensiunile dintre Moscova şi Washington privind dosarul sirian s-au agravat semnificativ”. 
O rachetă a fost lansată de pe un submarin în Marea Ohotsk, în Extremul Orient rus, spre o rampă situată în nordul ţării, a anunţat Ministerul rus al Apărării. O altă rachetă a fost lansată de pe un submarin, în Marea Barenţ, şi „şi-a atins ţinta la ora prevăzută, în tabăra din Koura, în Peninsula Kamceatka”
 din Extremul Orient. A treia rachetă a fost lansată din nord-vestul ţării. 
Serviciul de informaţii militare ucrainene avertizează: Rusia a început exerciţii simulând atacul nuclear

Serviciul de informaţii militare ucrainene, GUR, a avertizat că forţele nucleare ruse au început antrenamentele şi exerciţiile care simulează condiţiile unui atac nuclear în cazul unul conflict pe scară largă. Potrivit GUR, Armata de rachete 33 cu sediul în oraşul Siberian Omsk, în Estul Rusiei, a început un exerciţiu privind pregătirea unui atac nuclear. „Scopul exerciţiului este verificarea gradului de pregătire al trupelor de rachete strategice care sunt la serviciu, în misiune, să atingă obiectivele în condiţiile unui conflict pe scată largă cu utilizarea armelor nucleare”
.

Exerciţiile au loc în contextul reluării schimbului de declaraţii vizând scutul antirachetă, acuzaţiile reciproce între Rusia şi SUA privind încălcarea Tratatului Forţelor Nucleare cu rază medie din Europa, INF. Anul trecut, preşedintele rus, Vladimir Putin, a afirmat că armata rusă va primi 40 de rachete capabile să penetreze scutul anti-rachetă al SUA şi NATO din Estul Europei. Rusia susţine că, după semnarea acordului cu Iran, de control al programului militar nuclear, Occidentul nu mai are motiv pentru a menţine scutul anti-rachetă. 

Rusia a mai desfăşurat, anterior, exerciţii şi a avut alarme la diferitele categorii de trupe de rachete, dând publicităţii anunţuri şi scenarii. Este pentru prima oară când scenariul presupune utilizarea armei în mod direct şi în condiţii de război pe scară largă. Aceste exerciţii preocupă statele occidentale, cu precădere pe cele din flancul Estic. Doctrina militară a Rusiei conţine formula utilizării armei nucleare în cazul unui război convenţional, la nivel regional, care îi afectează interesele. A dispărut  angajamentul de a nu folosi din primul moment armele nucleare, şi cel de a le folosi doar ca replică. Ţintele par tot mai variate. 
Lavrov: „rusofobia agresivă, baza politicilor Washingtonului faţă de Moscova”

Ministrul rus de Externe, Serghei Lavrov, a afirmat că Rusia se simte ameninţată de SUA şi NATO din cauza noilor echipamente militare pe care acestea le desfăşoară. "Rusia observă o schimbare fundamentală a circumstanţelor rusofobiei agresive, care a devenit baza politicilor Washingtonului faţă de Moscova. Şi nu este vorba doar de rusofobia discursivă, ci şi de acţiuni agresive care afectează în mod real interesele naţionale ruse şi ne pun securitatea în pericol. Este vorba de apropierea Alianţei Nord-Atlantice şi a infrastructurii NATO de frontierele ruse, de transferul unor arme americane de capacităţi mari, de avioane militare NATO, de sistemele antirachetă, segmente antirachetă din Europa şi Asia instalate în apropierea frontierelor Rusiei sau ale aliaţilor noştri. Iar sancţiunile antiruse sunt manifestări care nu sunt amicale, ci chiar ostile"
 a declarat şeful diplomaţiei ruse. 

Serghei Lavrov a comentat şi decizia Moscovei de a suspenda un acord cu SUA în domeniul nuclear, dar a subliniat că Rusia nu va reîncepe să utilizeze în scop militar plutoniul intrat sub incidenţa acestui tratat. De asemenea, Ministerul rus de Externe şi-a manifestat nemulţumirile în legătură cu acuzaţiile americanilor privind presupuse crime de război din Siria. "Prin acuzaţiile care cataloghează crime de război activităţile ruse din Siria, Departamentul de Stat trebuie să înţeleagă faptul că acest lucru poate conduce la organizarea unui referendum în Rusia cu următoarea întrebare: „Trebuie să oprim telefoanele la Ministerul de Externe?" a declarat Maria Zaharova, purtător de cuvânt al Ministerului rus de Externe. Declaraţiile secretarului de Stat american, John Kerry, privind posibile crime de război care ar fi fost comise de Rusia în Siria ar putea atrage "consecinţe juridice"
 a transmis diplomaţia rusă.
Se prefigurează noi tensiuni ruso-americane - bătălia pentru Arctica

Norvegia a anunţat că va permite staţionarea pe teritoriul naţional, începând cu anul 2017, a unui contingent de 330 de soldaţi americani care vor fi cantonaţi în baza militară de la Vaernes. Norvegia, care împarte o frontieră cu o lungime de 200 de km cu Federaţia Rusă, şi-a exprimat dezacordul faţă de politica externă a Kremlinului din ultimii ani. Încă de la începutul anului 2015, ministrul norvegian al Apărarii, Ine Eriksen Søreide, anunţa că relaţiile Occidentului cu Moscova vor deveni critice. Ine Eriksen Søreide a apreciat că „nu există nicio cale de întoarcere la normalitate în relaţia cu Rusia, pentru că normalitatea nu mai poate exista”
, menţionând că în nordul Europei ar putea apărea noi crize dacă Alianţa Nord-Atlantică nu va lua deciziile strategice corecte. Pe acest fond, hotărârea luată de guvernul de la Oslo reprezintă o premieră pentru Norvegia care va găzdui, pentru prima dată de la sfârşitul celui de Al Doilea Război Mondial, trupe străine pe teritoriul propriu. Norvegia a evitat astfel de situaţii pentru a nu crea tensiuni în relaţia cu Federaţia Rusă. 

 
SUA îşi consolidează, astfel, prezenţa şi capacitatea de proiecţie a puterii în contrapondere cu ambiţiile Rusiei, ceea ce conduce, inevitabil, către tensiuni specifice Războiului Rece. Escaladarea tensiunilor poate duce la militarizarea regiunii Arctice şi a Mării Baltice. 

Prezenţa americană în Norvegia are şi o miză geopolitică - Arctica. Se estimează că zona arctică deţine aproximativ 13% din rezervele globale de petrol şi 30% din rezervele globale de gaz natural, putând deveni în acelaşi timp una dintre principalele rute comerciale navale ca urmare a încălzirii climatice. Acest lucru o face atractivă nu doar pentru statele riverane – Statele Unite, Rusia, Norvegia, Islanda, Danemarca, Canada - dar şi pentru actori precum China, Japonia sau Coreea de Sud, care, începând cu anul 2013, au devenit membri ai Consiliului Arctic.
Vicepreşedintele Comisiei pentru apărare şi securitate din Parlamentul rus,  Franţ Klinţevici, a ameninţat că Norvegia ar putea deveni o ţintă pentru armele nucleare ale Rusiei, după ce Statele Unite au anunţat că vor trimite 300 de puşcaşi marini în ţara scandinavă. Franţ Klinţevici a declarat că prezenţa militarilor americani reprezintă o ameninţare directă care necesită un răspuns, iar Norvegia ar trebui acum adăugată "pe lista ţintelor pentru armele strategice ruse". "Este foarte periculos pentru Norvegia şi pentru norvegieni" a afirmat oficialul rus. "Cum ar trebui să reacţionăm la asta? Norvegia nu a figurat niciodată pe lista ţărilor ţinta pentru armele noastre strategice. Dar dacă acest lucru se dezvoltă, populaţia Norvegiei va suferi"
 a ameninţat el.
Război informaţional al serviciilor ruse în Cehia

Serviciul de contra-spionaj ceh, BIS, a anunţat că serviciile ruse de informaţii - SVR, FSB şi GRU - poartă un „război informaţional” în Cehia,, creând o reţea de grupări  manipulate şi agenţi de propagandă care ar putea fi folosiţi pentru a destabiliza ţara. Recrutarea, condiţionarea şi folosirea acestor grupuri este extrem de nocivă şi “exced partea ideologică de stânga, de dreapta, anarhiste şi antisistem, care erau deja pe statele de plată” ale Moscovei. „Această atmosferă poate fi utilizată oricând pentru a manipula sau destabiliza societatea cehă sau mediul politic, dacă Rusia îşi doreşte acest lucru”, mai susţine raportul. De asemenea, BIS a menţionat că „un număr mare”
 de ofiţeri ruşi de informaţii lucrează sub acoperire ca angajaţi ai ambasadei Rusiei de la Praga. 

Ţintele acestor ofiţeri ruşi sunt, potrivit BIS, în special influenţarea presei cehe privind rolul Rusiei în conflictele din Ucraina şi Siria. Anexarea Crimeei, agresiunea militară rusă din estul Ucrainei, sprijinul acordat de Moscova preşedintelui sirian Bashar al Assad şi implicarea în bombardarea opoziţiei siriene susţinută de către Occident şi de ţările sunite sunt temele în care Rusia încearcă să influenţeze interpretarea actelor sale şi deturnarea adevărului, compromiterea credibilităţii informaţiilor independente şi veridice. 

În raportul prezentat de BIS se menţionează că spionii ruşi încearcă să precarizeze spaţiul mediatic ceh prin infiltrare şi dirijarea informaţiiilor deformate transmise publicului în baza propagandei concepute de Moscova. Raportul mai menţionează că printre tacticile utilizate se numără relativizarea adevărului şi a obiectivităţii şi promovarea ideii că toate părţile mint. Tehnica vizează instalarea dubiului legat de informaţiile veridice şi, prin combinarea elementelor de fals cu informaţiile publice, să alimenteze confuzia şi să convingă o parte a populaţiei să susţină falsul spectaculos cultivat de către Rusia. Moscova mizează şi pe apetenţa pentru audienţă şi spectaculos al instituţiilor media cehe şi a receptorilor.

În Cehia s-a înregistrat şi unul dintre cele mai puternice lobby-uri pro-ruse din fostele state socialiste, care se ocupă de susţinerea insistentă a nevoii unor relaţii prieteneşti cu Rusia. În Cehia, baza de penetrare este aşa numita „frăţie slavă”, aşa cum în alte state răsăritene cheia de acces şi instrumentul pentru a provoca falsa solidaritate este „frăţia ortodoxă”.

Şeful Consiliului rus de Securitate: NATO se concentrează pe „ameninţarea iluzorie” reprezentată de Rusia

Şeful Consiliului rus de Securitate, Nikolai Patruşev, a afirmat că NATO nu a renunţat niciodată la doctrina din perioada Războiului Rece. Nikolai Patruşev susţine că orice îmbunătăţire a relaţiei Rusiei cu Alianţa Nord-Atlantică trebuie să implice o revizuire a politicii NATO. „Termenii folosiţi de NATO sunt limitare, intimidare, retragere. Corespunde acest limbaj imaginii unei organizaţii cu acţiune globală şi competenţe multilaterale? Astfel de concepte sunt mai potrivite unui bloc militar tradiţional, a cărui prioritate este subordonarea statelor mai slabe voinţei celor mai puternice” a declarat şeful Consiliului de Securitate al Federaţiei Ruse. 
Printre ameninţări, Nikolai Patruşev a enumerat şi amplasarea elementelor scutului antirachetă în România. „Aceste facilităţi pot lansa rachete de croazieră a căror rază de acţiune acoperă mai multe locaţii de infrastructură strategică rusă. Americanii neagă, desigur, dar nu pot aduce un argument real“ a afimat oficialul de la Moscova. „În trecut, Washingtonul a declarat că sistemul său de apărare antirachetă în Europa viza Iranul. Dar pentru ce a dat în folosinţă bază românească de la Deveselu, după ajungerea la un acord în privinţa programului nuclear iranian? Rusia consideră că, în contextul internaţional actual, este, de asemenea, contra-productiv să încerci să izolezi alţi actori”.
Potrivit opiniei şeful Consiliului rus de Securitate sa, Alianţa Nord-Atlantică ignoră ameninţările la adresa securităţii euro-atlantice şi se concentrează pe „ameniţarea iluzorie” reprezentată de Rusia. „Rusia continuă să folosească platforma de dialog NATO-Rusia şi să colaboreze pentru încheierea unor acorduri bilaterale în vederea prevenirii incidentelor în apele internaţionale şi în aer” a menţionat Nikolai Patruşev, declarându-se încrezător în privinţa creării unei „arhitecturi de securitate comună şi indivizibilă”
. 

PRESIUNI MULTIPLE ASUPRA EUROPEI

Referendum în Ungaria privind cotele de refugiaţi

Aproximativ 95% dintre cetăţenii maghiari care au participat duminică 2 octombrie la referendumul privind cotele obligatorii de refugiaţi adoptate la nivelul Uniunii Europene în septembrie 2015 au votat împotriva acestora. "Vreţi ca Uniunea Europeană să impună relocarea obligatorie în Ungaria a cetăţenilor de altă naţionalitate decât cea maghiară, fără consimţământul parlamentului? 
 a fost întrebarea de pe buletinul de vot. Însă, rata participării la urne a fost de aproximativ 45% - sub pragul de 50% necesar validării scrutinului. Ungaria a fost una dintre ţările afectate de criza refugiaţilor. În anul 2015, 400000 de refugiaţi, majoritatea din Siria, au traversat Ungaria pentru a ajunge în vestul Europei. În primă fază, Ungaria ar trebui să primească 1294 de refugiaţi. Numărul ar urma să crească în următorii ani, deoarece planul iniţial de repartizare se referă doar la 160000 din cei aproape un milion de refugiaţi care au ajuns anul trecut în Uniunea Europeană. 

Biroul Electoral din Ungaria a confirmat că “referendumul referitor la cotele obligatorii de refugiaţi adoptate de UE este invalid, din cauza mobilizării unui număr insuficient de alegători, în pofida avansului detaşat al votului "nu"”
. Voturile valabil exprimate au reprezentat 43,23% din numărul total alegătorilor, sub pragul obligatoriu de 50%. 

Unul dintre vicepreşedinţii Fidesz - partidul conservator aflat la putere în Ungaria - Gergely Gulyás, a afirmat că a fost o victorie covârşitoare în favoarea "nu". Anticipând o posibilă victorie invalidată de absenteism, premierul Viktor Orban a insistat asupra faptului că va acorda prioritate procentului obţinut de opţiunea "nu". "Dacă votul împotriva cotelor obligatorii atinge 95%, mesajul este clar" a afirmat purtătorul de cuvânt al guvernului de la Budapesta, Zoltan Kovacs, apreciind că “rata participării este  secundară”
. 

Premierul ungar, Viktor Orban, a afirmat că rezultatul referendumului privind cotele obligatorii de refugiaţi adoptate la nivelul Uniunii Europene este "excepţional". Mai mult, Viktor Orban, care dispune de majoritatea necesară în Parlament, a declarat că, „politic şi legal”
, rezultatul referendumului trebuie respectat, motiv pentru care va propune un amendament constituţional care să reflecte voinţa electoratului. De asemenea, Viktor Orban a cerut Uniunii Europene să ţină seama de votul din Ungaria 

Opoziţia de la Budapesta a reacţionat. Cota de participare este dovada „clară” că „în majoritatea lor, ungurii resping politica anti-imigranţi a guvernului”
 a afirmat liderul Coaliţiei Democrate, Ferenc Gyurcsany. Potrivit analiştilor, rezultatul referendumului din Ungaria este, în egală măsură, „o înfrângere usturătoare” şi „o victorie răsunătoare”
 pentru Viktor Orban întrucât, deşi au votat doar 43% din alegători, 98% dontre aceştia s-au declarat favorabili politicii anti-imigraţioniste a premierului de la Budapesta. 

Comisia Europeană a precizat că votul din Ungaria nu produce efecte juridice asupra angajamentelor deja adoptate. În aceste condiţii, mizele organizării acestei consultări populare se regăsesc în raţiuni electorale interne. Premierul Viktor Orban, aflat la al doilea mandat consecutiv, este direct interesat să-şi menţină cota de popularitate şi să preia masiv din electoratul Jobbik, partid de extremă dreapta. În anul 2018, în Ungaria vor avea loc alegeri parlamentare. Voktor Orban este direct interesat ca Fidesz să continue să domine Parlamentul,  pentru a putea obţine al treilea mandat de premier. Din această perspectivă, referendumul organizat în Ungaria poate fi considerat şi o verificare electorală la „mijlocul mandatului”. Pe de altă parte, însă, liderii europeni se tem că referendumul din Ungaria ar putea fi o nouă lovitură dată unităţii europene, pusă la încercare de criza refugiaţilor şi de votul britanicilor în favoarea Brexit. 

Memento

La referendumul organizat în Ungaria cu privire la cotele obligatorii de refugiaţi s-a ajuns după ce “Uniunea Europeană a încercat o solidarizare forţată în faţa crizei refugiaţilor”. Efectul a fost invers. Sistemul de cote menit să împartă povara afluxului de imigranţi între statele membre UE a creat cele mai puternice disensiuni din ultimii ani. Franţa şi Germania au insistat pentru cote obligatorii. 

Campania pentru referendum, în Ungaria, a apărut în urma deciziei UE, luată în plină criză a refugiaţilor, în toamna anului 2015. Decizia a privit  distribuirea numărului mare de refugiaţi din ţările cele mai afectate de fluxul imigranţilor - Grecia şi Italia - în toate statele blocului comunitar. Decizia a fost luată cu o majoritate calificată - o măsură neobişnuită, întrucât, de obicei, deciziile în Consiliu se iau cu unanimitate. A fost ignorată opoziţia ţărilor central-europene, membre ale Grupului de la Vişegrad - Polonia, Ungaria, Cehia şi Slovacia. Cele patru state trebuie să participe la acest mecanism, fiind obligate de tratatele UE. Ungaria şi Slovacia au atacat decizia la Curtea Europeană de Justiţie. Potrivit lui Viktor Orban, imigraţia este "otravă", o “ameninţare pentru cultura europeană” şi o sursă “pentru terorism şi pentru toate celelalte forme de criminalitate”. După atacurile din noaptea de Anul Nou petrecute la Köln, când mai mulţi bărbaţi, în special din Africa de Nord, au agresat sexual femeile aflate la petrecerea stradală, Viktor Orban a declarat că se teme pentru viitorul fiicelor sale. "Am patru fiice şi nu vreau ca ele şi alţi copii să crească într-o lume în care se poate întâmpla aşa ceva". La rândul său, preşedintele Parlamentului de la Budapesta, Laszlo Kover, a declarat că “integrarea a eşuat în Germania” lucru “uşor de observat la fotbalistul german de origine turcă Mesut Özil”, care “nu intonează imnul Germaniei înaintea meciurilor internaţionale"
. 

În urmă cu un an, autorităţile de la Budapesta anunţau finalizarea gardului anti-refugiaţi de la graniţa cu Serbia. Viktor Orban anunţa construcţia de noi garduri la graniţele cu România şi Croaţia. Ulterior, alte state au procedat la fel. Slovenia a ridicat un gard la graniţa cu Croaţia. Austria şi-a declarat intenţia de a construi un gard la graniţa cu Italia.  Bulgaria a ridicat un zid la frontiera cu Turcia, iar Macedonia la graniţa cu Grecia. 

Imigraţia în masă spre Europa a început în primăvara anului 2015. Comisia Europeană menţiona, în epocă, pentru prima dată, necesitatea unui sistem care să împartă responsabilitatea primirii imigranţilor, un sistem de cote pentru repartizarea lor. Cifrele care specificau mutarea celor care ajung în Italia şi Grecia în alte state membre UE “au rămas doar pe hârtie”. În toamna anului 2015, la propunerea Franţei şi Germania solidaritatea în criza refugiaţilor devenea obligatorie. „Împreună cu (…) Angela Merkel am propus un mecanism permanent şi obligatoriu de primire a refugiaţilor pentru repartizarea lor corectă între toate ţările membre UE. Cuvântul cheie este: „obligatoriu” preciza preşedintele Franţei, François Hollande, în septembrie 2015. „Germania este dispusă să primească refugiaţi, dar este important de ştiut că aceşti oameni pot primi ajutor în orice ţară a Uniunii Europene, într-un mod care să le garanteze protecţia faţă de persecuţii şi război civil”
 afirma cancelarul german, Angela Merkel. 
 
Propunerea a apărut în faza acută a crizei imigranţilor când afluxul devenise imposibil de ţinut sub control. Zeci de mii de persoane treceau, zilnic, graniţele între statele europene. Imigranţii ajungeau cu bărcile din Turcia în Grecia, apoi treceau pe jos prin Macedonia şi Serbia - ulterior, rutele despărţindu-se pe teritoriile Ungariei şi Croaţiei. 

Sistemul obligatoriu de repartizare a imigranţilor a antrenat reacţii ferme din partea Ungariei şi Slovaciei. „Suntem unguri, nu putem privi lumea cu ochii unui german. Noi ne gândim mai întâi la interesele Ungariei. Trebuie să avem dreptul să nu vrem să ne schimbăm legile. Ungaria nu vrea o schimbare din cauza imigraţiei în masă” declara premierul Ungariei, Viktor Orban. „Cotele obligatorii nu vor fi implementate pe teritoriul Slovaciei cât timp voi fi premier. Vom lua toate măsurile necesare, dar responsabili pentru această ruşine sunt cei care au decis să se impună cu ajutorul majorităţii”
 declara, la rândul său, premierul Slovaciei, Robert Fico. 

Uniunea Europeană a adoptat prin vot sistemul de cote. A fost prevăzut un termen de doi ani, începând cu septembrie 2015, pentru repartizarea a 160000 de imigranţi. Planul nu şi-a atins potenţialul şi nu părea să rezolve problema de bază - stoparea imigranţilor înainte de a ajunge în Italia sau Grecia. Situaţia s-a îmbunătăţit în martie 2016, când UE a ajuns la o înţelegere cu Turcia. Bruxelles-ul s-a angajat să ofere sprijin financiar autorităţilor de la Ankara. În schimb, acestea au promis că vor lua măsuri pentru a împiedica fluxul de imigranţi. O idee similară fusese formulată de premierul Ungariei în timpul dezbaterlor aprinse despre cotele obligatorii. „Ar fi mai util dacă UE ar crea un fond financiar, iar conform unor ştiri există deja astfel de fonduri, din care, după discuţii cu ţările importante pentru noi, aş aminti Turcia pe primul loc, să le alocăm sprijin financiar pentru soluţionarea acolo a problemelor refugiaţilor care vor să emigreze” afirma Viktor Orban în 7 septembrie 2015.  După un an, un raport al Comisiei Europene arată că din 160000 de imigranţi doar 5800 au primit şansa relocării. Planul pare eşuat. Preşedintele Comisiei Europene afirma, în discursul său despre starea UE, că solidaritatea europeană trebuie să fie voluntară. "Solidaritatea trebuie să fie voluntară. Unele ţări primesc refugiaţi, altele gestionează frontierele"
.
Traficul de imigranţi spre Europa, sursă de venit pentru organizaţiile teroriste

Imigranţii, sosiţi în număr mare în Europa au devenit “o sursă foarte bună de venit pentru Statul Islamic şi pentru alte organizaţii care sprijină activitatea traficanţilor”. Libia - ţară în care autorităţile au o poziţie precară - a fost tranzitată anul acesta de peste 160000 de imigranţi care au debarcat în Italia. La Tripoli s-a instalat în primăvară un guvern de uniune naţională condus de Fayez al-Sarraj, dar eforturile sale de a controla efectiv toată ţara nu s-au materializat. În estul Libiei există o autoritate politică rivală. În acelaşi timp, “forţele guvernamentale libiene se confruntă cu efective ale grupării Stat Islamic prezente în Sirt”
, la aproximativ 450 km est de capitală. 

“Statul Islamic a încasat aproximativ 30% din veniturile de aproximativ 300 milioane de euro generate de traficul cu imigranţi” în Libia, se menţionează în rapoarte ale serviciilor secrete occidentale. Aceste fonduri “le completează pe cele obţinute din traficul de petrol şi droguri”. Sumele obţinute de organizaţiile teroriste în urma traficului de imigranţi sunt “un comision perceput de la traficanţi pentru a le permite acestora din urmă să treacă de punctele de control ale combatanţilor Statului Islamic sau de a îmbarca imigranţii pe nave de-a lungul celor 150 de kilometri ai litoralului mediteranean care încă se află sub controlul Statului Islamic în zona oraşului Sirt, în pofida ofensivei lansate de forţele guvernamentale libiene”
. 

Imigranţii vor, cu precădere, să se îmbarce în zona de coastă controlată de Statul Islamic întrucât “li se oferă mai multe posibilităţi de transport în vederea traversării Mediteranei către Europa şi în condiţii mai bune de siguranţă”, altfel spus “o garanţie a calităţii” a precizat Loretta Napoleoni, autoarea volumului "ISIS. Califatul terorii", în care dezvoltă tema traficului cu imigranţi. Potrivit Lorettei Napoleoni, jihadiştii au stabilit la 120 numărul imigranţilor care pot fi transportaţi într-o singură ambarcaţiune, fapt ce reduce riscul de naufragiu. Informaţia este confirmată într-un raport al serviciilor secrete occidentale. În document se menţionează că “toate naufragiile consemnate anul acesta în apropierea coastelor libiene au fost în zona de nord-vest a Libiei, deci departe de zona controlată de Statul Islamic”. Loretta Napoleoni relatează în cartea ei şi cazul grupării Al-Qaida din Maghrebul Islamic, creată în anul 2007 cu fonduri obţinute prin traficul de droguri şi ţigări şi din răscumpărările primite în schimbul eliberării cetăţenilor occidentali răpiţi. Această grupare s-a reorientat către transportul imigranţilor prin Sahara către Libia. Pentru astfel de organizaţii “ideologia jihadistă nu este cel mai important lucru”, “singura lor religie este banul”
.

Potrivit directorul Centrului Norvegian de Analiză Globală, Christian Nelleman, Statul Islamic nu este singura organizaţie teroristă care obţine beneficii în urma transportului imigranţilor către Europa. Anarhia care domneşte în Libia după înlăturarea lui Muammar Gaddafi de la putere a condus la constituirea a aproximativ 1700 de grupări armate, care “profită de oportunităţile oferite de imigranţii care vin dinspre Africa subsahariană”. “Inclusiv traficanţii de droguri s-au reprofilat pe traficul cu imigranţi” a precizat Christian Nelleman, cu menţiunea că “majoritatea imigranţilor pleacă înspre Europa de pe coasta vestică a Libiei”
.  

Planul UE privind cotele de refugiaţi, “total nerealist”, “mort din punct de vedere politic” 

Planul UE privind cotele de refugiaţi este "total nerealist" întrucât imigranţii doresc să ajungă doar în ţări precum Austria sau Germania a menţionat ministrul austriac de Externe, Sebastian Kurz. "Consider eronată măsura de a distribui 160000 de refugiaţi în statele membre în curs de doi ani (...) Uniunea Europeană nu ar trebui să se mai agaţe de planul cotelor de refugiaţi, ar trebui să renunţe la el" a precizat şeful diplomaţiei austriece.   Distribuirea de refugiaţi în baza cotelor de refugiaţi nu funcţioneaza pentru că multe state nu sunt pregătite să primească un numar mare de azilanţi, a adăugat Sebastian Kurz. "O altă problemă este reprezentată de faptul că refugiaţii refuză să meargă în anumite ţări UE". Ministrul austriac de Externe a avertizat că neînţelegerile dintre statele europene pe tema acestui plan ar putea ameninţa "coeziunea întregii Uniuni Europene". Sebastian Kurz s-a referit critic la guvernul de la Budapesta pentru poziţia adoptată în problema imigranţilor. "Devine periculos  când unele ţări ale Uniunii Europene creează impresia că sunt un model de virtute comparativ cu alte state membre"
.

Premierul slovac, Robert Fico, a cărui ţară deţine preşedinţia semestrială a Consiliului Uniunii Europene, a cerut blocului comunitar să renunţe la actualul plan privind cotele obligatorii de refugiaţi şi să înceapă elaborarea unui proiect alternativ. "Discuţiile cu liderii UE au confirmat că sistemul cotelor obligatorii devine o chestiune moartă din punct de vedere politic" a afirmat Robert Fico după o întrevedere, la Bratislava, cu omologul său maghiar, Viktor Orban - la rândul său, un critic dur al cote obligatorii. "Dorim ca propunerile legislative ale Comisiei Europene să reflecte atitudinea premierilor şi preşedinţilor (...), care au confirmat clar voluntariatul ca un principiu de bază în problemele privind imigraţia"
 a subliniat premierul slovac. 
Premierul ungar, Viktor Orban, a cerut scoaterea de pe agenda Uniunii Europene a subiectului referitor la cotele obligatorii de imigranţi. Constituţia Ungariei trebuie modificată pentru a preciza că “nimeni nu le poate impune, cu forţa, ungurilor nici un fel de cote obligatorii de relocare” a declarat  Viktor Orban. Şeful guvernului de la Budapesta a precizat ca l-a asigurat pe premierul slovac de faptul că amendarea Constituţiei Ungariei “va avea loc în conformitate cu sistemul juridic al Uniunii Europene”. Un sistem obligatoriu de “cote de reinstalare” fără o limită superioară “ar putea distruge tot ceea ce am realizat şi tot ceea ce am lucrat"
 a subliniat Viktor Orban.

Ministrii de Interne ai statelor membre UE au stability un nou model de document de călătorie pentru imigranţi. Acest paşaport special are ca scop facilitarea repatrierii imigranţilor ilegali din Europa în ţările lor de origine, în cadrul eforturilor de limitare a fluxului de imigranţi către blocul comunitar. Securitatea şi caracteristicile tehnice ale noului tip de document de identitate "vor facilita recunoaşterea de către ţările terţe şi vor accelera repatrierea" persoanelor care nu au drept de şedere in Uniunea Europeană, se precizează în declaraţia miniştrilor de Interne. Repatrierea imigranţilor ilegali a devenit un element esenţial al strategiei Uniunii Europene de a combate fluxul de imigranţi. Procesul este îngreunat de lipsa documentelor de calatorie ale imigranţilor şi de reticenţa ţărilor de origine de a recunoaşte documentele. "Eforturile noastre de a-i proteja pe cei aflaţi în nevoie sunt strâns legate de stabilirea unei politici credibile şi eficiente privind repatrierea imigranţilor ilegali"
 a afirmat comisarul european pentru Migraţie şi Cetăţenie, Dimitris Avramopoulos.

Comisia Europeană solicită statelor UE sume suplimentare pentru refugiaţi 

Statele membre UE trebuie să asigure fonduri suplimentare în valoare de 330,7 milioane de euro la bugetul UE, pentru a se putea acţiona “aşa cum s-a promis în gestionarea crizei imigraţiei” a precizat Comisia Europeană. Europa se confruntă cu cel mai semnificativ aflux de imigranţi de la sfârşitul celui de Al Doilea Război Mondial. Uniunea Europeană s-a angajat să întreprindă acţiuni în vederea gestionării acestui aflux şi sprijinirii celor mai afectate state membre. Comisia Europeană a propus amendarea bugetului, în vederea finanţării acestor măsuri. Însă contribuţiile naţionale la bugetul UE sunt, adesea, o sursă de conflicte între Bruxelles şi statele membre. "Vom continua să acţionăm puternic pentru a oferi soluţii europene comune"
 a declarat preşedintele Comisiei Europene, Jean-Claude Juncker.

În baza propunerilor Comisiei Europene, statele membre UE ar trebui să angajeze, în total, 330,7 milioane de euro anul acesta, dar să efectueze plăţile anul viitor. Aceste fonduri urmează ca, împreună cu suma de 70,6 milioane de euro - fonduri europene -, să fie realocate în vederea oferirii unor ajutoare de urgenţă celor mai afectate state membre; angajării a 120 de persoane la Agenţia UE pentru frontiere externe - Frontex la Agenţia europeană de poliţie - Europol şi la Biroul European de Sprijin pentru Azil. De asemenea, se are în vedere furnizarea unor ajutoare suplimentare pentru ţări din afara UE care găzduiesc refugiaţi sirieni. În plus, Comisia Europeană intenţionează să deblocheze alte 400 de milioane de euro pentru ajutorarea, începând din acest an, a acestor ţări care nu sunt membre UE şi a organizaţiilor umanitare care lucrează în tabere de refugiaţi - respectiv Înaltul Comisariat ONU pentru Refugiaţi şi Programul Alimentar Mondial. "Europa se confruntă cu consecinţele uneia dintre cele mai mari crize din istoria recentă" a precizat comisarul european pentru Buget, Kristalina Gheorghieva. "Folosim bugetul Uniunii Europene în mod rapid şi flexibil pentru a răspunde acestei crize"
 a adăugat. Comisia Europeană intenţionează ca, anul viitor, să deblocheze alte 900 de milioane de euro în vederea gestionării crizei imigraţei.   

Matteo Renzi ameninţă cu blocarea bugetului UE pe anul 2017

Italia va bloca adoptarea bugetului Uniunii Europene pe anul 2017 în cazul în care ţările est-europene vor continua să refuze acceptarea de refugiaţi conform cotelor obligatorii stabilite de Comisia Europeană, a avertizat premierul Italian, Matteo Renzi. "Dacă ţările est-europene, care se dezvoltă cu ajutorul banilor noştri, nu acceptă refugiaţi conform sistemului convenit, noi vom bloca prin veto viitorul buget al Uniunii Europene" a precizat Matteo Renzi. "Anual, Italia are o contribuţie de 20 de miliarde de euro la bugetul UE, dar primeşte înapoi doar 12 miliarde. Acesta este un dezechilibru. Corect  este ca toată lumea să contribuie" a subliniat premierul italian. "Dacă Ungaria, Cehia şi Slovacia ne fac morală pe tema imigraţiei, dar nu ne ajută, vrând doar banii noştri, în 2017” italienii “trebuie să susţină guvernul” de la Roma “pentru a spune că acest lucru nu mai poate continua"
 a punctat premierul italian. Italia nu are drept de veto prin care să poată bloca adoptarea bugetului UE. Deciziile privind bugetul se iau de obicei în unanimitate, dar pot fi luate şi prin majoritate calificată dacă nu se poate ajunge la unanimitate. Anterior, Matteo Renzi a cerut Uniunii Europene să iniţieze proceduri de sancţionare a ţărilor central şi est-europene care nu acceptă imigranţi extracomunitari în cadrul sistemului de distribuire bazat pe cote stabilit de Comisia Europeană. 

Bruxelles-ul refuză să aprobe propunerea de buget a Italiei - ţară aflată în criză. Guvernul nu poate reduce şomajul şi are nevoie de noi împrumuturi - ceea ce autorităţile europene nu acceptă. În contextul polemicilor cu Uniunea Europeană pe tema deficitului bugetar al Italiei, Matteo Renzi a subliniat că guvernul de la Roma respectă reglementările comunitare, astfel că nu ar fi necesară declanşarea unei proceduri de sancţionare. "Legea bugetului italian respectă în totalitate regulile europene, dar, dacă UE vrea să ne ofere sugestii ori semnalări, ascultăm. În privinţa procedurii de sancţionare, aşteptăm. Dar aşteptăm ca UE să le aplice în cazul ţărilor care au promis că vor accepta distribuirea imigranţilor, dar nu au respectat promisiunea"
 a afirmat Mateo Renzi, susţinând suspendarea finanţării europene în cazul ţărilor membre care nu primesc imigranţi. Consiliul Uniunii Europene a stabilit, în septembrie 2015, să distribuie pe bază de cote 160000 de refugiaţi extracomunitari ajunşi în spaţiul UE. După atentatele comise la Paris în noiembrie 2015, Polonia a semnalat că nu va mai primi refugiaţi. 

Afirmaţiile şi atitudinea premierului Italian sunt şi un strigăt real de ajutor. În sudul Mediteranei există cooperare între diverse ţări membre UE, cu unităţi navale care salvează, zilnic, sute de oameni. Aceştia sunt transportaţi în Sicilia sau în alte părţi continentale italiene, în condiţii de siguranţă. Acolo, însă, încetează solidaritatea europeană. Odată cu închiderea rutei balcanice, Italia a devenit ţara în care ajung cei mai mulţi imigranţi. De la începutul anului, Franţa şi Austria au întărit controlul la frontiere, pentru a opri fluxul de imigranţi. Consecinţa a fost blocarea imigranţilor în Italia, iar situaţia riscâ să scape de sub control. Şeful guvernului de la Roma a solicitat o mai mare flexibilitate pentru Italia: "Dacă Ungaria, Cehia şi Slovacia se plâng de imigranţii noştri, dar apoi refuză să ne ajute şi mai vor şi banii noştri, atunci cetăţenii italieni vor cere guvernului lor să nu dea mai mulţi bani". Referindu-se la procesul eşuat de redistribuire a imigranţilor între statele membre UE, Matteo Renzi a afirmat că "Banii nu trec prin ziduri. Cine construieşte ziduri, poate să aştepte mult timp banii noştri"
.

Problemele Italiei s-au amplificat odată cu seria de cutremure puternice care au afectat centrul ţării. Apelul la solidaritatea europeană s-a amplificat. Zeci de mii de persoane au rămas fără adăpost, iar statul italian va avea de suportat cheltuieli suplimentare de miliarde de euro.

Oficialii de la Budapesta au respins criticile premierului italian, Matteo Renzi, privind refuzul acceptării refugiaţilor. Au acuzat Italia că permite venirea extracomunitarilor în Europa cu sublinierea că ţările est-europene au propriile contribuţii la dezvoltarea Uniunii Europene. "Matteo Renzi înţelege greşit situaţia" a reacţionat ministrul ungar de Externe, Peter Szijjarto. "Italia nu-şi îndeplineşte obligaţiile, căci, dacă ar respecta mai bine normele şi reglementările comune europene, presiunile imigraţiei asupra Uniunii Europene ar fi mult mai mici" a adăugat. "Prin aderarea la UE, ţările central şi est-europene au pus la dispoziţie propriile pieţe interne companiilor din Europa Occidentală, inclusiv celor italiene, care au realizat profituri semnificative"
 a subliniat şeful diplomaţiei ungare. 

Ieşirea Greciei din zona euro revine în actualitate

Eforturile Greciei “de a mulţumi” creditorii externi “par să nu fi fost suficiente pentru a satisfice pretenţiile ţărilor din nucleul dur al zonei euro”. Pe cale de consecinţă, “varianta ieşirii ţării din uniunea monetară revine în actualitate”. Punctele de vedere asupra Grexit “sunt mai diverse decât în trecut”. Unii lideri europeni” ţin cont şi de şocul transmis de Marea Britanie prin decizia de a ieşi din Uniunea Europeană”. 

Au apărut poziţii divergente. Angela Merkel continuă să aibă un punct de vedere intransigent, excluzând o întelegere cu Atena, “indiferent de costuri”. Pe de altă parte, Franţa şi Italia  susţin că ieşirea Greciei din zona euro “ar decredibiliza, în mod iremediabil, Uniunea Euiropeană”. Între cele 19 state membre ale uniunii monetare există “nouă voci care ar fi gata oricând să abandoneze Grecia în favoarea stabilităţii monedei euro - Germania, Austria, Olanda, Finlanda, Belgia, Letonia, Lituania, Slovacia şi Malta”. O poziţie indecisă au Potugalia, Irlanda, Cipru, Slovenia şi Estonia care, deşi insistă asupra necesităţii aplicării reformelor recomandate Atenei, pun în balanţă “efectele ieşirii cu zgomot a Greciei din zona euro”. Astfel, preşedintele Estoniei, Toomas Hendrik Ilves, a atras atenţia că “Grexit ar însemna şi pierderea a 4,2% din PIB-ul ţărilor de la periferia zonei”
.

Statele din flancul sudic al Europei - Franta, Italia si Spania - alături de Luxemburg, susţin Grecia. Presedintele francez, François Hollande, a afirmat ca viitorul întregii Uniuni Europene este în joc, cu menţiunea că nu va ceda în faţa presiunilor exercitate de nucleul dur coagulat în jurul Germaniei. La rândul său, premierul Italian, Matteo Renzi, a criticat partenerii din uniunea monetară pentru "umilirea" unei ţări membre care “a făcut eforturi pentru a se conforma cerinţelor drastice impuse în cadrul programelor bailout”. De asemenea, Spania “nu concepe ieşirea Greciei din zona euro”, dar “insistă ca Atena să pună în aplicare tot setul de reforme stabilit în memorandumul semnat anul trecut cu creditorii din zona euro”. Premierul Luxemburgului, Jean Asselborn, a apreciat că această “dispută” reprezintă “un risc major de dezintegrare a Uniunii Europene”
 pe fondul poziţiilor divergente adoptate de Germania şi Franţa.

Turcia ameninţă UE cu anularea acordului privind controlul imigraţiei  

Turcia “va anula înţelegerea cu Uniunea Europeană pentru controlul valului de imigranţi şi refugiaţi dacă autorităţile de la Bruxelles nu garantează că până la sfârşitul anului cetăţenii turci vor putea călători fără viză în ţările membre UE” a afirmat ministrul turc de Externe, Mevlut Cavusoglu. Afirmaţia şefului diplomaţiei turce a fost o replică la declaraţia vicepreşedintelui Parlamentului European, Alexander Graf Lambsdorff, potrivit căruia un acord cu Turcia în privinţa vizelor “nu va fi încheiat nici măcar în anul 2017 din cauza îngrijorărilor europenilor legate de epurările pe scară largă făcute de guvernul turc” după tentativa de puci eşuată din 15 iulie. 
Guvernul de la Ankara s-a angajat la începutul anului să reaccepte imigranţi sau refugiaţi expulzaţi de statele europene primind, în schmb, trei miliarde de euro, fonduri pentru programe de dezvoltare şi posibilitatea pentru cetăţenii turci de a călători fără vize în Uniunea Europeană. Însă, pentru că UE a amânat data ridicării vizelor pentru cetăţenii turci din cauza legislaţiei din Turcia împotriva terorismului şi acuzaţiilor privind nerespectarea drepturilor omului de către autorităţile de la Ankara, Mevlut Cavusoglu a menţionat că “guvernul turc îşi pierde răbdarea”
. Ministrul turc de Externe a susţinut legislaţia privind combaterea terorismului şi prelungirea stării de urgenţă în Turcia şi a comparat politica Ankarei cu situaţia din Franţa după atentatele teroriste din 2015 şi 2016.

Pe de altă parte, comisarul european pentru drepturile omului, Nils Muiznieks, a insistat ca autorităţile de la Ankara să pună capăt cât mai rapid stării de urgenţă instaurată după tentativa de puci de la mijlocul lunii iulie şi prelungită la începutul lunii octombrie cu încă trei luni. Într-un memorandum, comisarul Nils Muiznieks “insistă asupra urgenţei revenirii la procedurile şi garanţiile obişnuite, punându-se capăt cât de curând posibil stării de urgenţă”. Totodată, a luat “notă cu regret” de decizia guvernului de la Ankara de a prelungi starea de urgenţă cu trei luni, exprimându-şi speranţa că această perioadă “va putea fi scurtată”. Nils Muiznieks a constatat că decrete adoptate în Turcia după tentativa de puci din 15 iulie au conferit “puteri discreţionare aproape nelimitate autorităţilor şi Executivului” iar “acest tip de puteri” comport, întotdeauna, “un anumit grad de arbitrariu”. Comisarul european pentru drepturile omului s-a declarat îngrijorat mai ales de posibilitatea ca o persoană să fie menţinută în stare arest timp de 30 de zile, considerând “deosebit de urgent să se pună capăt închiderii, în baza unei simple decizii administrative, a unor (...) publicaţii, canale de televiziune, asociaţii sau întreprinderi, precum şi transferului bunurilor lor către bugetul public'. Nils Muiznieks a denunţat, de asemenea, caracterul masiv şi neindividualizat al urmăririlor penale împotriva unor persoane suspectate de a fi apropiate de clericul Fethullah Gülen, pe care Ankara îl acuză de orchestrarea tentativei eşuate de puci. Memorandumul  aminteşte  că anumite principii enunţate de Convenţia Europeană a Drepturilor Omului - precum dreptul la viaţă şi interzicerea torturii - “nu pot face obiectul unor derogări, indiferent de circumstanţe”
.

“La Londra sunt mai mulţi spioni ruşi ca în timpul Războiului Rece”
Agenţia britanică de informaţii, MI-6, a emis o avertizare - o notă de informare trimisă angajaţilor şi foştilor angajaţi ai Serviciului Secret de Informaţii (SIS). „Agenţi ruşi vor încerca să provoace daune companiilor private” şi să facă „presiuni” asupra „rudelor apropiate” pentru a intra în posesia unor informaţii secrete, sau pentru a recruta agenţi dubli. „Agenţii ruşi continuă să fie foarte active şi încearcă să intre în contact cu foşti şi actuali angajaţi ai Guvernului Majestăţii Sale”. „Serviciile ruse (…) au o tradiţie în a aplica presiuni în operaţiunile lor” împotriva „foştilor membri ai personalului, precum şi rudelor apropiate”. „Este clar că serviciile ruse sunt gata să folosească presiuni şi ameninţări la adresa intereselor de afaceri ale foştilor membri ai personalului” se menţionează în document.

Nota MI-6 recomandă ca, dacă agentii ruşi vor căuta contactul cu fostii sau actualii angajaţi ai serviciului, să informeze de urgenţă Departamentul de securitate al Ministerului britanic de Externe. De asemenea, angajaţilor Ministerului britanic de Externe li se recomanda să ocolească aşa-numitele „capcane cu miere”. „Noi întotdeauna am avertizat: ”feriţi-vă de doamnele ruse, aducătoare de cadouri” a declarat un diplomat, sub protecţia anonimatului. „Orice discuţie în cadrul UE, fiecare colţ este cunoscut de ruşi”, precizează documentul. Potrivit unor surse, Comitetului mixt pentru Intelligence - organ consultativ al Cabinetului britanic - a concluzionat că, în prezent, “la Londra sunt mai mulţi spioni ruşi decât în timpul Războiului Rece”
.  
La rândul său, secretarul adjunct pentru Rusia în Departamentul american de Stat, Kathleen Kavalec, a precizat că Rusia încearcă să se impună in Europa, prin presiuni crescânde asupra statelor. "Rusia e foarte activă în Europa în încercarea de a-şi impune agenda prin orice mijloace - inclusiv manipulare, propagandă, presiuni economice şi politice. Ruşii fac asta în orice ţară din Europa unde găsesc oportunităţi"
. 

Vucic: ”sârbii îşi îndreaptă simpatia către Rusia”
Premierul sârb Alexandr Vucic a declarat că sprijinul popular pentru aderarea Serbiei la Uniunea Europeană este în scădere, menţionând că acest lucru se datorează şi faptului că “UE a pus presiuni mai mari asupra Serbiei decât asupra Kosovo în procesul de negociere”. În acest context, “sârbii îşi reorientează simpatia către Rusia”. Afirmaţiile au fost făcute în cadrul unei conferinţe comune de presă susţinute la Belgrad de prim-ministrul sârb şi omologul său albanez, Edi Rama. „Într-un fel, pierdem teren” a afirmat Alexandr Vucic. „Am pierdut valul politic şi astăzi este o atmosferă total diferită faţă de cea din urmă cu un an sau doi” a completat şeful Executivului sârb - reiterând, însă angajamentul ferm al guvernului pentru integrarea europeană. La remarca premierului albanez anume că, deşi Kosovo este un subiect tabu pentru Serbia, Belgradul ar trebui totuşi să ia în considerare varianta recunoaşterii independenţei fostei sale provincii pentru binele stabilităţii regionale şi al integrării europene, Alexandr Vucic a menţionat că negocierile cu Kosovo sunt motivul pentru care sârbii renunţă la susţinerea proiectului european. Potrivit premierului sârb, presiunile UE în cadrul negocierilor au fost mai mari asupra Belgradului decât asupra Priştinei. „Asta oamenii o văd şi o simt”
 a punctat Alexandr Vucic. 

Semnalul de alarmă tras de premierul sârb se reflectă prin apropierea  Serbiei de Rusia. Moscova a susţinut poziţia Belgradului de nu recunoaşte independenţa Kosovo. La mijlocuil lunii octombrie, forţele aeriene ale Serbiei şi Rusiei au desfăşurat un exerciţiu militar comun în apropiere de Belgrad. De asemenea, preşedintele sârb, Tomislav Nikolic, aflat în vizită la Moscova, a declarat că „Serbia nu va deveni niciodată membru al UE dacă i se cere ca în schimb să recunoască independenţa Kosovo. Şi totuşi, ei nu ne ascultă şi înaintează mereu această precondiţie”
. 

La rândul său, Ivica Dacic - vice-premier sârb şi ministru de Externe - a menţionat că aderarea la Uniunea Europeană este de o importanţă vitală pentru Serbia, dar UE “trebuie să înţeleagă” faptul că Belgradul nu va mai ceda presiunilor. “Dorim să ne alăturăm UE, dar nu putem să intrăm în UE fără un stat. Mergem către UE la fel ca oricare altă ţară, respectând interesele noastre naţionale şi statale (...) şi nu vor mai fi intimidări” a subliniat şeful diplomaţiei sârbe, cu referire la Kosovo. Referitor la dialogul cu Pristina şi deschiderea unor noi capitole de negociere pentru aderarea la UE, Ivica Dacic a precizat că există condiţionalităţi legate de capitolele care privesc Kosovo şi de fiecare dată când “cineva în Uniunea Europeană apreciază că Serbia face prea puţine progrese”, procesul de aderare poate fi încetinit. “Se încearcă frecvent determinarea Serbiei să accepte ceva ce nu este în interesul ei, mizându-se că vom ceda la presiuni” a afirmat vice-premierul sârb. “Nu vom permite nimănui să ne umilească”
 a subliniat. 

REUNIUNE ÎN FORMAT NORMANDIA LA BERLIN
„La un an de la ultima reuniune de la Paris, din 2 octombrie 2015, cancelarul german i-a invitat pe preşedinţii francez, rus şi ucrainean la o întâlnire pe 19 octombrie, la Berlin, pentru evaluarea aplicării acordurilor de la Minsk după ultima şedinţă şi pentru a discuta paşii următori”
 s-a precizat într-o declaraţie a Ministerului german de Externe. În urma invitaţiei, la Berlin s-a desfăşurat, în 19 octombrie, o întâlnire în ”format Normandia” între cancelarul german, Angela Merkel şi preşedinţii Franţei, Rusiei şi Ucrainei - respectiv François Hollande, Vladimir Putin şi Petro Poroşenko. Acest „cvartet de lideri”  a dobândit numele generic de „format Normandia” în iunie 2014 când, în marja festivităţilor prilejuite de împlinirea a şapte decenii de la debarcarea din Normandia, gazda manifestării, preşedintele Franţei, François Hollande, i-a reunit în jurul său la masa unor negocieri informale pe Vladimir Putin, Angela Merkel şi Petro Poroşenko. Cel mai important rezultat politic al „formatului Normandia” a fost obţinut în februarie 2015 prin negocierea, în capitala Belarus, a acordului Minsk II. Acordul nu a putut rezolva problema separatismului în estul Ucrainei, dar a impus retragerea armamentului greu din regiune, ceea ce a redus  pierderile de vieţi omeneşti.  Procesul de pace a ajuns în impas. Acordul de la Minsk conţine o serie de prevederi pe care Rusia şi Ucraina nu le îndeplinesc. Ucraina nu acceptă un statut special pentru regiunile locuite de separatişti, inclusiv alegeri locale şi amnistie. Pe de altă parte, Rusia nu renunţă la controlul exercitat asupra unui segment semnificativ din graniţa oficială de est a Ucrainei - în caz contrar, liniile de aprovizionare ale separatiştilor pro-ruşi ar fi întrerupte. Kievul şi Moscova au, fiecare, propriile priorităţi. Ucraina vrea rezolvarea prioritară a problemelor legate de securitate şi ulterior a celor politice. Rusia vede problema în oglindă - Ucraina trebuie să-şi îndeplinească obligaţiile politice asumate, ulterior intrând în discuţie cele militare. 
Aşteptări lipsite de optimism

Pe agenda discuţiilor de la Berlin în „format Normandia” au figurat, cu prioritate, situaţia din Ucraina şi evaluarea aplicării acordurilor de la Minsk - respectarea acordului de încetare a focului între forţele ucrainene şi rebelii proruşi, adoptarea unei legi electorale şi, apoi, organizarea de alegeri în estul ţării, aflat sub controlul rebelilor. Aşteptările privind rezultatele discuţiilor în „format Normandia” au fost lipsite de optimism. „Sunt blocaje pe numeroase niveluri, acordul de încetare a focului, chestiunile politice, chestiunile umanitare (...) nu ne putem aştepta la o minune, dar, în punctul în care ne aflăm, trebuie să depunem toate eforturile"
 a afirmat Angela Merkel în ajunul reuniunii. „Nu vrem să ne mulţumim cu un conflict îngheţat”
 a menţionat o sursă diplomatică franceză. Petro Poroşenko a afirmat că nu are aşteptări foarte mari de la reuniunea cvadripartită desfăşurată la Berlin - dar s-a declarat optimist cu privire la viitorul Ucrainei. „Pacea în Europa depinde exclusiv de Putin. Nu avem aşteptări foarte mari pe tema acestei reuniuni. Sunt foarte optimist în privinţa viitorului Ucrainei, dar, din păcate, nu atât de optimist în ce priveşte reuniunea (...). Aş fi foarte fericit dacă aş fi surprins''
.
Moscova şi Kievul i-au pasat permanent responsabilitatea nerespectării Acordului de la Minsk. La scurt timp după anunţul organizării reuniunii în „format Normandia” la Berlin, Rusia şi Ucraina s-au acuzat reciproc de sabotarea Acordului  Purtătorul de cuvânt al Kremlinului, Dmitri Peskov, a afirmat că “Kievul nu face nimic” pentru aplicarea Acordului de la Minsk. Pe de altă parte, preşedinţia Ucrainei a apreciat că reuniunea de la Berlin trebuie “să constrângă Rusia să pună în aplicare acordul de la Minsk”. Anterior reuniunii de la Berlin, în cadrul unei convorbiri telefonice cu François Hollande şi Angela Merkel, Petro Poroshenko a subliniat „importanţa de a avea o poziţie comună asupra Ucrainei înaintea Consiliului European din 20-21 octombrie“
. Şeful diplomaţiei germane, Frank-Walter Steinmeier, a afirmat la începutul lunii octombrie că perioada actuală este “mai periculoasă” decât Războiul Rece. ”Timpurile actuale sunt diferite, mai periculoase”
.
Reuniunea în „format Normandia” desfăşurată la Berlin a fost urmată de o întâlnire tripartită între Angela Merkel, François Hollande şi Vladimir Putin în cadrul căreia a fost abordat subiectul tensiunilor între Rusia şi Occident:cauzate de războiul din Siria. Participarea aviaţiei ruse la bombardamentele asupra cartierelor rebele din Alep a fost dur criticată de Uniunea Europeană. 
Preşedintele rus, Vladimir Putin, şi-a amânat o vizită la Paris, programată înaintea deplasării la Berlin, după ce preşedintele francez, François Hollande, a declarat că ezită să-l primească pe liderul de la Kremlin din cauza crimelor de război de la Alep. Declaraţiile lui François Hollande urmau unei dispute diplomatice în Consiliul de Securitate al ONU, în care Rusia s-a opus unei rezoluţii susţinute de Franţa cu privire la încetarea bombardamentelor în Siria şi a prezentat un alt text concurent prin care a solicitat încheierea ostilităţilor, fără a cere, însă, în mod explicit oprirea bombardamentelor din Alep. Nici rezoluţia Federaţiei Ruse nu a fost votată de Consiliului de Securitate al ONU. La Paris, François Hollande şi Vladimir Putin urmau să discute atât situaţia din Siria cât şi evoluţiile de securitate din Ucraina.

Memento
Consiliul de Securitate al ONU s-a renuit de urgenţă la solicitarea SUA, Marii Britanii şi a Franţei, pentru a cere Rusiei să ia decizii “extraordinare” în vederea reintrării în vigoare a acordului pentru încetarea focului în Siria. “Evenimentele revoltătoare care au survenit (,,,) subliniază ceea ce noi spunem de ceva timp. Rusia este cea care trebuie să dovedească faptul că este pregătită şi capabilă să facă gesturi extraordinare pentru a salva eforturile diplomatice menite să reinstituie acordul de încetare a focului, să asigure accesul ajutoarelor umanitare fără piedici şi să creeze condiţiile necesare pentru reluarea negocierilor intersiriene sub egida ONU privind tranziţia politică”
 la Damasc, au precizat Statele Unite, Marea Britanie şi Franţa - ţări cu statut de membru permanent în Consiliul de Securitate al Organizaţiei Naţiunilor Unite. 

Declaraţia a fost semnată de Germania şi Italia „ţări care, până în prezent, apreciau acţiunile Moscovei într-un mod mai puţin critic decât Statele Unite şi Marea Britanie”. Ministrul britanic de Externe, Borris Johnson, a acuzat Rusia că “prelungeşte războiul, făcându-l şi mai îngrozitor”. Şeful diplomaţiei franceze, Jean-Marc Ayrault, a afirmat că “susţinând puterea de la Damasc, Rusia şi Iranul se fac complice la crime de război”
.
Ministrul rus de Externe, Serghei Lavrov, a declarat că Rusia era gata să relanseze negocierile de pace pentru Siria, însă doar “pe o bază colectivă, pentru că nu suntem singurii care trebuie să demonstrăm ceva altcuiva, în mod unilateral, pentru că trebuie să demonstrăm că există voinţa seinceră de a separa opozanţii care colaborează cu coaliţia americană de cei din Jabat al-Nusra şi apoi să lichidăm această din urmă organizaţie şi să-i includem pe opozanţi în procesul politic”. Analiştii ruşi sunt pesimişti. Vladimir Evseev, director de departament în Institutul CSI, a afirmat că “este puţin probabil, ţinând cont de neîncrederea reciprocă dintre forţele armate ruse şi americane”
 să se ajungă la un nou acord de încetare a focului. Alţi experţi ruşi, citaţi de Kommersant, au opinii şi mai sumbre. “În cele două tabere au preluat iniţiativa reprezentanţii liniei dure, care sunt pentru război până la capăt”. “Ceea ce se profilează pentru moment este un război de uzură, un asediu de durată al Alepului şi al altor oraşe, cu noi acuzaţii reciproce şi cu deteriorarea în continuare a relaţiilor dintre Rusia şi Occident”
. 
Proteste de stradă anti-Putin la Berlin

Sosirea lui Vladimir Putin la Berlin a fost precedată de o „acţiune anti-război”. Cetăţeni germani originari din Ucraina şi Siria s-au strâns în apropierea reşedinţei cancelarului german, Angela Merkel, aruncând cu jucării de pluş însângerate sau bandajate. Manifestanţii au scandat sloganuri anti-Putin şi au cerut libertate pentru Siria şi Ucraina. „Stop bombardarea copiilor din Alep”
 era scris pe un banner. Mitingul a fost iniţiat de organizaţia Avaaz, care militează pentru drepturilor civile. 


În timpul discuţiilor de la Berlin, între preşedintele rus şi ministrul german de Externe s-a aflat consilierul prezidenţial de la Kremlin, Vladislav Surkov - supranumit “eminenţa cenuşie a lui Putin”. „Surkov este pe lista sancţionaţilor ruşi, are interdicţie de a intra în Statele Unite şi în Uniunea Europeană din anul 2014, când a ajutat la orchestrarea anexării Crimeei. De ce trebuie să stea călăul lui Putin la masa lui Merkel?” a menţionat Bild. 

Purtătorul de cuvânt al guvernului german, Steffen Seibert, a precizat că, potrivit regulilor Uniunii Europene, se pot face excepţii în anumite situaţii. iar „Rusia a cerut ca Surkov să ia parte la discuţii”. Consilierul personal al liderului de la Kremlin, Vladislav Surkov, cecen la origine, se bucură de influenţă în Rusia. Presa l-a numit "păpuşarul care a privatizat sistemul politic din Rusia" şi un "adevărat geniu al erei lui Putin"
. 
Foaie de parcurs pentru Ucraina

Discuţiile în „format Normandia” s-au soldat cu „un acord pentru o foaie de parcurs" privind implementarea acordurilor de la Minsk. Cei patru lideri au stabilit retragerea trupelor ucrainene şi a separatiştilor proruşi din patru puncte situate pe linia de contact de 500 de kilometri  în regiunea Donbas. De asemenea, s-a stabilit ca până la sfârşitul lunii noiembrie să fie elaborată „foaia de parcurs” care „să conţină etape şi termene pentru implementarea acordurilor de la Minsk”
. Cancelarul german, Angela Merkel, a precizat că foaia de parcurs are „o mulţime de neconcordanţe”, motiv pentru care „versiunea finală va fi greu de obţinut”. 

Petro Poroşenko a precizat, la rândul său că în cadrul reuniunii s-a convenit o ”foaie de parcurs” pentru etapele pacificării regiunii Donbas. Preşedintele ucrainean a menţionat că „nu s-au semnat documente cu privire la rezultatele reuniunii”, armonizarea suplimentară urmând să fie făcuta de Ministerele de Externe din cele patru ţări până la sfârşitul lunii noiembrie, când trebuie elaborată ”foaia de parcurs” pentru punerea în aplicare a acordurilor de la Minsk. „Principalul scop pe care l-am pus în faţa noastră pe parcursul ultimelor luni, chiar şi jumătate de an, a fost transformarea formatului de negocieri într-un format al acţiunilor concrete, care ar prevedea (...) paşii pentru implementarea acordurilor de pace de la Minsk” a afirmat Petro Poroşenko
. 

„Cvartetul Normandia" a ajuns la unele înţelegeri privind paşii ce urmează a fi făcuţi în viitorul apropiat, inclusiv pentru despărţirea părţilor conflictului din Ucraina, a declarat preşedintele rus, Vladimir Putin.  Potrivit liderului de la Kremlin, „primul aspect asupra căruia s-a convenit este că acordurile de la Minsk trebuie respectate”. Toate părţile şi-au reconfirmat ataşamentul faţă de acestea. Vladimir Putin a menţionat că participanţii la întâlnire au acordat mult timp discuţiilor privind securitatea. „Am ajuns la înţelegeri pe marginea mai multor poziţii privind ceea ce trebuie să fie făcut în viitorul apropiat în vederea soluţionării problemelor discutate". Potrivit înţelegerilor de la Berlin, forţele armate ale părţilor implicate în conflictul din Ucraina urmează să fie îndepărtate la o distanţă sigură, iar misiunea OSCE din Donbas urmează să fie extinsă. În special, a fost vorba despre retragerea şi stabilirea locurilor de stocare a tehnicii militare de mare calibru. Vladimir Putin şi-a exprimat regretul în legătură cu faptul că „problemele umanitare au fost abordate doar parţial”. Liderul de la Kremlin a subliniat că „părţile au convenit să lucreze în continuare şi la identificarea de soluţii în acest domeniu”
. S-a convenit, de asemenea, să se continue „munca pe partea politică” privind, inclusiv, conferirea unui statut special regiunilor Doneţk şi Lugansk. Vladimir Putin a menţionat că „aici, mişcarea este minimală”.
Misiune OSCE înarmată în Donbas

În cursul întrevederii liderilor ţărilor din „format Normandia” desfăşurată la Berlin, Vladimir Putin, Angela Merkel, François Hollande şi Petro Poroşenko, au convenit că în Donbas va fi prezentă o misiune OSCE înarmată, care trebuie să asigure pregătirea alegerilor locale în regiune. Părţile au fost de acord ca activităţile de monitorizare ale misiunilor Organizaţiei pentru Securitate şi Cooperare în Europa  să nu fie împiedicate.

Angela Merkel a menţionat că Petro Poroşenko „a pus accentul pe misiunea de poliţie a OSCE”. „Nu acesta este rezultatul principal al reuniunii. Când va fi pregătită legea electorală, când procesul de acţiune va fi elaborat, atunci putem vorbi despre o misiune a OSCE, care poate fi înarmată. Dar, astăzi, aceasta nu este o urgenţa absolută. În primul rând avem nevoie de o lege cu privire la alegerile locale” a subliniat cancelarul german. Angela Merkel a adăugat că “s-a ajuns la un acord cu privire la accesul observatorilor OSCE la graniţa dintre Ucraina şi Rusia”
.

Preşedintele ucrainean a menţionat „posibilitatea asigurării liniştii în Donbas” de misiunea înarmată a OSCE, mai ales în contextul eventualei desfăşurări a alegerilor locale. „Ne-am înţeles că nimeni nu va mai împiedica OSCE. Pentru pregătirea alegerilor locale viitoare, când condiţiile de securitate ne vor permite să le organizăm, vom introduce o misiune armată a OSCE, noi îi spunem misiunea poliţienească a OSCE, care va asigura securitatea atât în timpul procesului electoral, cât şi în perioada de tranziţie”
.

La reuniunea în „format Normandia” desfăşurată la Berlin, preşedintele rus, Vladimir Putin, a fost de acord cu desfăşurarea în Donbas a unei misiuni înarmate a Organizaţiei pentru Securitate şi Cooperare în Europa, a declarat Dmitri Peskov, purtătoul de cuvânt al Kremlinului. Pe de altă parte, însă, “Moscova nu este de acord cu propunerea ca oraşul Delibalţevo să intre sub controlul autorităţilor de la Kiev” şi “refuză să accepte un schimb larg de prizonieri între armata ucraineană şi trupele separatiste”
. 
În ajunul reuniunii în „format Normandia” de la Berlin,  Alexander Hug, adjunctul şefului Misiunii OSCE în Ucraina a precizat că „Misiunea încearcă să reducă tensiunea (...) Cel mai important lucru este ca dialogul sa continue la orice nivel. Misiunea noastră ofera o imagine despre ceea ce se întâmplă pe teren, facilitează comunicarea. Acesta este rolul nostru cheie, pentru că în cazul deteriorării situaţiei trebuie sa fie cineva care sa îndemne părţile să încerce să găsească o cale de a aduce pacea”. Alexander Hug a subliniat faptul că activitatea Misiunii OSCE în Ucraina este obstrucţionată „Luptatorii de pe teren ne spun că nu pot să ne lase să trecem, pentru siguranţa noastră, întrucât zona este minată. (...) Astfel de restricţii sunt un mijloc de a ne împiedica să vedem ceea ce ei nu doresc să vedem„
. 

Adjunctul şefului Misiunii OSCE a atras atenţia asupra faptului că poziţiile părţilor implicate în conflict sunt foarte apropiate. „Situaţia pe linia frontului este foarte instabilă şi imprevizibilă, departe de a fi calmă. Există mai multe zone în care poziţiile părţilor implicate în conflict sunt foarte apropiate una de alta, la o distanţă de aproximativ cincizeci de metri”. Unităţile militare care au luptat de partea ucraineană sunt, acum, legalizate şi se afla sub controlul comandamentului central, 

Alexander Hug a remarcat „pregătiri serioase de razboi de ambele părţi ale liniei de contact”. „Am reperat multă muniţie în zonele care nu sunt controlate de guvernul Ucrainei, dar am văzut, de asemenea (...) multă muniţie pe teritoriul controlat de partea ucraineană. Această pregătire substanţială de luptă, din ambele părţi, este subiectul îngrijorarii noastre serioase”
 a subliniat. Reprezentantul OSCE a menţionat că Misiunea se confruntă în mod constant cu limitarea libertăţii de circulaţie. Astfel, nu poate controla sectorul de 408 km de la graniţa Rusiei cu Ucraina, care se află sub controlul rebelilor.
Din culisele reuniunii în „format Normandia” de la Berlin

Potrivit Kommersant, discuţiile de la Berlin, care au durat aproape cinci ore, a ajuns în impas de câteva ori. „Poroşenko insista că trebuie iniţial rezolvată problema controlului zonei de frontieră ruso-ucraineană şi apoi să se discute despre un acord de amnistie, despre alegerile din regiunile Lugansk şi Doneţk şi despre statutul lor special. În replică, toţi ceilalţi trei lideri vorbeau unul peste altul, spunându-i lui Poroşenko faptul că acordurile de la Minsk prevăd altceva, dar acesta insista”.  

Angela Merkel încerca să-l convingă pe preşedintele ucrainean să accepte un compromis. ”Când părea că totul s-a terminat, Angela Merkel se ridica, îl lua pe Petro Poroşenko de braţ şi, solicitând  „cinci minute”„ îl conducea pe Petro Poroşenko într-un colţ de sală, unde discutau foarte aprins. Apoi, se întorceau la masa, iar Poroşenko era de acord cu totul, dar câteva minute mai târziu povestea se repeta”.

Ulterior, părţile au prezentat versiuni diferite ale întâlnirii. Astfel, Petro Poroşenko a insistat, în declaraţii, asupra acordului privind înarmarea Misiunii OSCE şi asupra foii de parcurs. Vladimir Putin „a fost laconic” la conferinţa de presă de pe aeroportul Tegel şi „în mod evident nu era încântat de cele întâmplate”
. 
Agentia de presă Liga a menţionat că Petro Poroşenko i-ar fi spus lui Vladimir Putin, pe un ton ridicat “Încetează să mai împuşti!”. Preşedintele ucrainean a negat că la convorbirile în „format Normandia” desfăşurate la Berlin ar fi ridicat tonul la preşedintele rus - doar i-ar fi cerut, pe un ton ferm, să “înceteze să mai împuşte” în Donbas. “Eu la negocieri nu ridic niciodată tonul, dar, într-adevăr, i-am cerut lui Putin să nu mai împuşte”
 a afirmat Petro Poroşenko. Preşedintele ucraineam a menţionat că el este cel care a propus la negocierile de la Berlin elaborarea unui document care să prevadă foarte clar cine şi când trebuie să pună în aplicare prevederile concrete ale acordurilor de la Minsk. „Eu le-am spus că noi nu vom merge mai departe dacă nu va exista un astfel de document care să includă două componente, consecvenţa şi responsabilitatea”
 a afirmat Petro Poroşenko, adăugând că poziţia ucraineană a fost acceptată. Petro Porosenko a subliniat faptul că nu există acorduri secrete cu parteneri externi ai Ucrainei privitoare la Donbas.
Armistiţiu în oraşul sirian Alep

François Hollande a afirmat că, în cadrul discuţiilor desfăşurate la Berlin în “format Normandia”, Vladimir Putin “a părut dispus să fie de acord cu extinderea perioadei în care să se aplice un acord de încetare a focului” în Alep. “Întelegerea ar trebui să intre în vigoare în 20 octombrie şi să dureze 11 ore”
. În această perioadă, voluntarii pot împărţi, printre altele, populaţiei din Alep, alimente şi apă. De asemenea, civilii pot părăsi zona. Pe de altă parte, armata siriană a transmis că acordul de încetare a focului ar putea dura trei zile. 
După întâlnirea cu François Hollande şi Angela Merkel, Vladimir Putin a susţinut o conferinţă de presă, în cadrul căreia a reiterat pozitia Rusiei în privinţa conflictului din Siria. Liderul de la Kremlin s-a referit la "planurile Rusiei de a extinde perioada fără bombardamente în oraşul sirian Alep cât mai mult cu putinţă, în funcţie de modul în care evoluează lucrurile în regiune"
. De asemenea, a transmis un apel către sirieni în sensul de a adopta o nouă Constituţie. 

Drumul către armistiţiu în Alep a fost sinuos. Arabia Saudită, Qatarul şi Turcia au acceptat să participe la discuţiile cu americanii şi ruşii pentru a încerca să disocieze opoziţia moderată de extremiştii activi la Alep cu scopul de a favoriza un armistiţiu, a precizat, cu două zile înaintea discuţiilor în format Normandia de la Berlin, ambasadorul rus la ONU, Vitali Ciurkin. Potrivit ambasadorului rus, „această idee, promovată de mult timp de Moscova, s-a degajat în cursul discuţiilor diplomatice care au avut loc la Lausanne”. Arabia Saudită, Qatar şi Turcia. "şi-au exprimat intenţia de a acţiona insistent pe lângă grupările de opoziţie moderate pentru a se disocia de Frontul Al-Nusra" a menţionat Vitali Ciurkin. Luptătorii Frontului Al-Nusra - ramura siriană a organizaţiei Al-Qaida -, prezenţi în partea de est a oraşului Alep, trebuie să părăsească localitatea "sau să fie înfrânţi"
 a afirmat ambasadorul rus.  Mediatorul ONU pentru Siria, Staffan de Mistura, le-a propus luptătorilor Frontului Al-Nusra, redenumit Fateh al-Sham, să părăsească estul oraşului Alep, iar regimului de la Damasc şi Rusiei să-şi suspende bombardamentele asupra celui de-al doilea oraş ca mărime din Siria.

Forţele ruse şi cele ale guvernului de la Damasc au suspendat în 20 octombrie raidurile aeriene pentru a pregăti terenul instituirii armistiţiului având ca scop să le permită locuitorilor şi rebelilor să părăsească zonele asediate prin intermediul a opt coridoare de evacuare. Purtătorul de cuvânt al lui Vladimir Putin, Dmitri Peskov, a afirmat că încetarea bombardamentelor reprezintă un gest de „bunăvoinţă pentru a deschide calea pentru pauza anunţată. Militarii ruşi oferă încă o şansă şi sperăm că partenerii noştri ne vor permite să profităm de acest lucru”
. Gruparea extremistă Jabhat Fateh al-Sham, cunoscută anterior drept al-Nusra până la ruperea legăturilor oficiale cu reţeaua teroristă al-Qaeda, a respins oferta Rusiei de a părăsi oraşul şi a promis că va continua lupta. Oferta Rusiei a fost de asemenea catalogată drept „şarlatanie” de facţiunile opoziţiei moderate.  
Armistiţiul umanitar de 11 ore anunţat de Moscova pentru a le permite civililor şi rebelilor să părăsească oraşul sirian Alep a intrat în vigoare în 20 septembrie. Armistiţiul era iniţial programat să dureze opt ore, însă a fost ulterior prelungit cu trei ore. Vladimir Putin s-a arătat dispus, în 19 octombrie să extindă durata armistiţiului. Ministrul rus al Apărării, Serghei Şoigu, a menţionat că „măsura are drept scop să garanteze siguranţa celor şase coridoare pe care civilii le vor putea folosi pentru a părăsi oraşul şi prin care se va putea realiza evacuarea persoanelor rănite sau bolnave”. Rebelii înarmaţi care vor să părăsească zona „vor putea folosi alte două coridoare”
.
Statele Unite şi Marea Britanie au respins propunerea Rusiei şi a Siriei privind o „pauză umanitară” de opt ore pentru încetarea bombardamentelor în Alep, ca formă de redeschidere a negocierilor, precizând că „trebuie să existe un acord de încetare a focului credibil şi durabil care să dureze cel puţin 48 de ore”. Departamentul de Stat american a menţionat că „Rusia a oferit mult prea puţin, prea târziu”
. Purtătorul de cuvânt al Biroului ONU pentru coordonarea afacerilor umanitare, Jens Laerke, a subliniat că persoanalul ONU are nevoie de peste opt ore pentru a evacua răniţii. „Rusia a afirmat că va institui o pauză de 11 ore pe zi, timp de trei zile” a afirmat Jens Laerke. „Cu toate acestea, deoarece ONU nu poate să înceapă evacuările medicale până în 22 octombrie (…), am solicitat o prelungire a pauzei umanitare până în 24 octombrie, inclusiv”
 a precizat, cu menţiunea că aşteaptă răspunsul Moscovei.

Ministrul rus de externe Serghei Lavrov şi secretarul de stat american John Kerry au discutat telefonic despre criza din Siria. Serghei Lavrov l-a informat pe John Kerry că „rebelii nu respectă încetarea focului şi împiedică evacuarea civililor din oraş”
. Şeful diplomaţiei ruse a insistat asupra respectării angajamentului Statelor Unite de a separa rebelii moderaţi de jihadişti. 
Rusia a anunţat că armistiţiul umanitar instituit la Alep a fost prelungit cu 24 de ore, până în după-amiaza zilei de 21 octombrie, însă potrivit relatărilor, unele coridoare de evacuare a populaţiei ar fi fost vizate de focuri de armă, părţile combatante acuzându-se reciproc. Ministrul rus al Apărării, Serghei Şoigu a declarat că „preşedintele Vladimir Putin a ordonat prelungirea armistiţiului umanitar, care însă a fost respins de rebeli”, iar „puţini locuitori ai Alep au luat în seamă apelurile de a părăsi oraşul”. Ministrul rus de Externe, Serghei Lavrov, a declarat că militanţii "împiedică evacuarea populaţiei"
. 

Ulterior, armata rusă a anunţat că „armistiţiul umanitar" „respectat de armatele rusă şi siriană” începând cu 20 octombrie dimineaţă la Alep va fi prelungit din nou cu 24 de ore, până sâmbătă 22 octombrie seară, pentru a le permite civililor şi combatanţilor să se retragă din cartierele asediate ale rebelilor. "La cererea reprezentantului ONU şi altor organizaţii internaţionale, preşedintele rus a luat decizia de a prelungi pauza umanitară în regiunea Alep cu 24 de ore, de la 8.00 până la 19.00 ora locală pe 22 octombrie"
 a anunţat generalul Serghei Rudskoi, şef de operaţiuni în cadrul Statului Major al armatei ruse. 

După expirarea „armistitiului umanitar”, în seara de 22 octombrie, la Alep au izbucnit lupte între forţele regimului de la Damasc şi rebeli. „Tiruri de artilerie şi ciocniri violente au fost semnalate în mai multe cartiere de-a lungul liniei de front”
 din oraş, divizat din 2012 între cartierele din vest, unde se află trupele guvernamentale şi cartierele din est, aflate sub controlul rebelilor, a precizat Observatorul Sirian pentru Drepturile Omului.  
Rusia nu are în vedere reluarea „armistiţiului umanitar” în Siria, după încetarea acestuia a declarat Serghei Riabkov, ministrul adjunct rus de Externe. „Problema reluării pauzei umanitare (...) este neactuală. Pauza umanitară s-a terminat sâmbătă” 22 octormbrie a precizat Serghei Riabkov. Oficialul rus a acuzat forţele rebele de faptul că au întrerupt evacuările medicale, pregătite în perioada premergătoare pauzei umanitare. „Pentru ca un astfel de regim să fie reinstituit este necesar ca oponenţii noştri să asigure comportamentul adecvat al grupărilor anti-guvernamentale”
 a subliniat.
Hollande continuă să acuze Rusia de “crime de tăzboi”

"Crime de război" - a calificat preşedintele Franţei, François Hollande, bombardarea oraşului sirian Alep, după întâlnirea cu omologul său rus, Vladimir Putin, şi cu cancelarul german, Angela Merkel. "În Alep e vorba de crime de război. Una dintre cererile noastre este ca bombardamentele regimului” al Assad „şi ale susţinătorilor săi ruşi să înceteze" a afirmat liderul de la Elysée după întrevederea de la Berlin. 
La rândul său, cancelarul german, Angela Merkel, a condamnat raidurile aeriene din Alep, pe care le-a catalogat "inumane şi crude". În aceste conditii, François Hollande şi Angela Merkel au menţionat că nu exclud „posibilitatea impunerii unor noi sancţiuni împotriva Rusiei pentru implicarea în războiul din Siria”
. De asemenea, Statele Unite şi Marea Britanie au cerut sancţiuni împotriva Rusiei din cauza intervenţiei militare în Siria.  

Voci franceze de dreapta cer “o altă politică” faţă de Rusia

În contextul răcirii accentuate a relaţiilor între Occident şi Rusia, în Franţa unele voci avertizează că metoda sancţiunilor nu este bună şi cer “reintegrarea Rusiei în familia europeană”. Este cazul ziarului de dreapta Le Figaro. De asemenea, pe dreapta eşichierului politic francez unii lideri - precum fostul premier François Fillon - cer adoptarea unei noi politici faţă de ruşi şi transformarea lor în aliaţi.

Le Figaro apreciază că, în privinţa ruşilor, europenii trebuie să fie fermi la capitolul militar şi deschişi la capitolul diplomatic. Ziarul aprobă, de exemplu, faptul că în luna mai NATO a desfăşurat 6000 de soldaţi la frontiera nordică a Uniunii Europene cu Rusia - printre altele pentru a linişti, din punct de vedere securitar, ţările baltice. “Când forţele ruse îşi fac apariţia la frontierele Europei, pe mare sau în aer, trebuie să mergem să le facem faţă, cu un surâs politicos dar ferm”. Publicaţia afirmă, pe de altă parte, că, în plan politic, sancţiunile sunt contraproductive, „mai ales în cazul unei ţări atât de orgolioasă ca Rusia şi capabilă să îndure enorm de multe privaţiuni”. 

Autorul textului publicat în Le Figaro, Renaud Girard - geopolitician şi fost reporter de război - a apreciat că Alianţa Nord-Atlantică a alimentat, prin politica sa, „sentimentul paranoic al ruşilor că sunt încercuiţi şi că toată lumea vrea să-i invadeze”. Analistul a subliniat că Rusia, „cea mai mare ţară din lume” este  „occidentală” prin cultură - „Dostoievski, Tolstoi, Turgheniev irigă cultura occidentală”. Însă, „intransigenţa” occidentală „îi împinge pe ruşi în braţele Chinei”, care „este rivala” Occidentului.  

Analistul francez apreciază că deşi "din punct de vedere politic Putin nu este un democrat”, preşedintele rus este „liderul cel mai liberal din istoria Rusiei”, iar actualul regim de la Kremlin „este preferabil terorii roşii staliniste sau haosului de pe vremea lui Elţîn”. Din punct de vedere diplomatic „Rusia este inconturnabilă în Orientul apropiat unde combate jihadismul sunit, cel mai teribil duşman al occidentalilor". Concluzia este că Rusia ar trebui reintegrată în familia europeană - “costul” operaţiunii constând într-un statut de state tampon, cu protecţia minorităţilor ruse, pentru Ucraina, Belarus, Moldova şi Georgia. “Nu este o pretenţie aberantă, dacă garantăm neutralitatea Ucrainei atunci ruşii îi va reda acesteia cei 420 de kilometri de frontieră pe care le ocupă”
 afirmă Renaud Girard.   
SUMMIT EUROPEAN LA BRUXELLES
Bruxelles-ul a găzduit, în perioada 20-21 octombrie, reuniunea Consiliului European. Prima zi a summit-ului a fost rezervată discuţiilor privind imigraţia şi relaţiilor cu Rusia - inclusiv rolul Moscovei în conflictul sirian. Agenda discuţiilor din a doua zi a reuniunii la vârf a cuprins probleme economice şi comerciale. Reuniunea formală a Consiliului European din 20-21 octombrie 2016 a fost precedată, în 19 octombrie, de summit-ul social tripartit pentru creşterea economică şi ocuparea forţei de muncă, având tema "Abordarea provocărilor comune cu care se confruntă Europa: generarea creşterii economice, crearea de locuri de muncă şi asigurarea echităţii". Summit-ul social tripartit este un forum de dialog între instituţiile UE, la nivel de preşedinte şi partenerii sociali europeni.
Reuniunea anterioară, desfăşurată în “format 27”, în 16 septembrie 2016, la Bratislava, a fost informală și a avut loc, la 16 septembrie 2016, la Bratislava. Cu acest prilej s-a convenit asupra Declaraţiei şi Foii de parcurs în care s-au stabilit obiectivele UE pentru următoarele luni: restabilirea controlului deplin al frontierelor externe, garantarea securităţii interne şi combaterea terorismului, consolidarea cooperării la nivelul Uniunii Europene în domeniul securităţii externe şi al apărării, dinamizarea pieţei unice şi oferirea unor oportunităţi mai bune tinerilor europeni. Discuţiile despre viitorul UE şi despre o reformă a construcţiei europene au început la reuniunea informală a Consiliului European din 29 iunie 2016, când şefii de stat şi de guvern s-au întâlnit, tot în format 27, pentru a discuta despre implicaţiile politice şi practice ale Brexit. În 29 iunie a fost adoptată o declaraţie în care liderii UE au subliniat necesitatea ca Regatul Unit să notifice cât mai rapid Consiliul European cu privire la intenţia de a se retrage din blocul comunitar. De asemenea, s-a menţionat că negocierile cu Regatul Unit nu vor fi demarate înaintea parcurgerii acestei etape. În declaraţie s-a subliniat că, în condiţiile în care mulţi cetăţeni ai statelor membre UE îşi exprimă nemulţumirea faţă de actuala situaţie a construcţiei politico-economice, Consiliul European demarează un proces de reflecţie politică de natură să creeze premisele unor noi reforme.

Principalele rezultate ale summit-ului european din luna octombrie privesc imigraţia, problemele economice şi globale, relaţiile cu Rusia şi situaţia din Siria. Concluziile au vizat protejarea frontierelor externe ale UE în contextul fluxurilor imigraţioniste, problemele economice şi globale şi relaţiile externe. 

Imigraţia. Ruta central-mediteraneană. Protecţia frontierelor externe

Liderii UE au precizat că imigraţia ilegală pe ruta central-mediteraneeană trebuie  redusă în continuare, iar ratele de returnare trebuie îmbunătăţite. În acest context, au subliniat importanţa cooperării cu ţările africane de origine şi de tranzit pentru imigranţi, subliniind că “efectul de levier necesar” ar putea fi aplicat prin folosirea tuturor mijloacelor şi politicilor relevante ale Uniunii Europene.

Participanţii la summit au punctat faptul că instituirea poliţiei de frontieră şi a gărzii de coastă la nivel european, deopotrivă cu eforturile depuse la nivel naţional reprezintă etape importante pentru consolidarea controlului asupra frontierelor externe ale Uniunii Europene.  “Intrarea în vigoare a Regulamentului privind poliţia de frontieră şi garda de coastă la nivel european în 6 octombrie şi eforturile naţionale reprezintă paşi importanţi pentru consolidarea controlului asupra frontierelor noastre externe şi pentru a ajunge „Înapoi la Schengen” prin ajustarea controalelor temporare la frontierele interne pentru a reflecta necesităţile actuale”. În prezent, statele membre UE “detaşează personal şi echipamente la poliţia de frontieră şi garda de coastă la nivel european”, astfel încât aceasta “să ajungă, până la sfârşitul anului, la o capacitate deplină de reacţie rapidă şi de returnări rapide”.

De asemenea, participanţii au solicitat adoptarea rapidă a unor norme Schengen revizuite în vederea instituirii unor controale sistematice la frontierele Uniunii Europene. Liderii au solicitat Comisiei Europene să prezinte o propunere de act legislativ în vederea înfiinţării unui sistem european de natură să permită efectuarea în avans a unor controale de securitate asupra călătorilor exoneraţi de obligaţia de a deţine viză. Consiliul European “îndeamnă la adoptarea rapidă a versiunii revizuite a Codului frontierelor Schengen prin care se pun în aplicare controale sistematice pentru toţi călătorii care traversează frontierele externe ale UE şi solicită Consiliului să-şi stabilească poziţia privind un sistem de intrare/ieşire înainte de sfârşitul anului 2016”. Consiliul European “aşteaptă cu interes propunerea Comisiei privind instituirea Sistemului European de Informaţii şi de Autorizare privind Călătoriile (ETIAS), care să permită efectuarea în avans a unor controale de securitate asupra călătorilor exoneraţi de obligaţia de a deţine viză, precum şi refuzul intrării acestora în cazurile în care este necesar”. Sistemul European de Informaţii şi de Autorizare privind Călătoriile are ca scop impulsionarea realizării unui management al informaţiilor rapid, eficient şi calitativ.
Referitor la ruta central-mediteraneană liderii europeni au insistat asupra prevenirii imigraţiei ilegale pe acest traseu. În acest sens, au subliniat necesitatea  unor eforturi suplimentare “pentru stăvilirea fluxului de imigranţi în situaţie neregulamentară, în special din Africa, şi pentru a îmbunătăţi ratele de returnare”. Recunoscând contribuţia semnificativă, inclusiv de natură financiară, a statelor membre UE din prima linie, în ultimii ani, Consiliul European a reamintit “importanţa continuării eforturilor de punere în aplicare a unui cadru de parteneriat pentru cooperare cu ţări de origine sau de tranzit, la nivel individual, cu accent iniţial pe Africa”. Obiectivul este “urmărirea unor rezultate specifice şi măsurabile în privinţa prevenirii imigraţiei ilegale şi returnarea imigranţilor în situaţie neregulamentară, deopotrivă cu crearea şi aplicarea efectului de levier necesar, recurgând la toate politicile, instrumentele şi mijloacele relevante ale UE, inclusiv la dezvoltare şi comerţ”. Participanţii la summit au insistat asupra necesităţii abordării cauzelor profunde ale imigraţiei, inclusiv prin sprijinirea persoanelor strămutate în regiune, “contribuind, astfel, la prevenirea imigraţiei ilegale”. Pe de altă parte, în context, au subliniat “contribuţia Planului de acţiune de la La Valletta şi a planului de investiţii externe propus”, salutând “Declaraţia de la New York pentru refugiaţi şi imigranţi” şi îndemnând “toţi actorii de nivel mondial să-şi asume responsabilităţile în acest sens”. 
Liderii europeni au luat “act de Primul raport privind progresele înregistrate în legătură cu Cadrul de parteneriat cu ţările terţe bazat pe Agenda europeană privind imigraţia” prezentat de Comisie” şi au invitat Înaltul Reprezentant al UE pentru Afaceri Externe şi Politică de Securitate, inclusiv în rolul său de vicepreşedinte al Comisiei, să prezinte în cadrul reuniunii Consiliului European din luna decembrie “progresele înregistrate cu ţările africane selectate” şi “primele rezultate obţinute în materie de sosiri şi returnări” pentru a “stabili orientări privind viitoarele lucrări legate de pacte” şi “extinderea abordării către alte ţări”
. Niger, Mali, Senegal, Nigeria şi Etiopia ar trebui să frâneze plecarea imigranţilor spre Italia. Aceste ţări ar urma să fie susţinute, în efortul lor, cu fonduri europene şi proiecte speciale. Nigeria, ţară cu care Uniunea Europeană se află în negocieri, a fost principala sursă de imigranţi africani în anul 2016. Cu Eritreea, Sudan, Gambia şi Coasta de Fildeş, următoarele ţări de origine în clasament, UE nu poartă negocieri. Ideea premierului maghiar, Viktor Orban, de a se construi un mare centru de primire pentru refugiaţi în Libia - principala ţară de tranzit - este susţinută doar de Austria şi de puţini alţi participanţi la summit. Situaţia din Libia este foarte nesigură. Potrivit unei decizii a miniştrilor de Interne din UE, adoptată înaintea reuniunii Consiliului European de la Bruxelles, imigranţii  salvaţi pe mare de poliţiştii europeni de frontieră ar trebui să fie returnaţi imediat în Africa de Nord - nu duşi în Italia, aşa cum se proceda. Se apreciază că, astfel, poate fi combătută şi activitatea traficanţilor de imigranţi.

Liderii UE au subliniat importanţa menţinerii şi consolidării controlului pe ruta est-mediteraneană. Participanţii la summit au căzut de acord asupra faptului că stabilizarea de durată a situaţiei pe ruta est-mediteraneeană necesită aplicarea, în continuare, a acordului UE-Turcia, deopotrivă cu acordarea de “sprijin neîntrerupt” pentru “ţările aflate de-a lungul rutei Balcanilor de Vest”. În acest sens, Consiliul European a solicitat “noi eforturi de accelerare a returnărilor din insulele greceşti în Turcia” în conformitate cu acordul UE-Turcia, “în special prin sporirea eficienţei şi rapidităţii procedurilor de azil”, deopotrivă cu “numirea rapidă a unor coordonatori permanenţi în cadrul hotspoturilor din Grecia”. De asemenea, statele membre UE trebuie “să răspundă în totalitate solicitărilor de resurse identificate de agenţiile UE relevante ca fiind necesare pentru a ajuta Grecia”. 
Nu în ultimul rând, au fost solicitate “progrese suplimentare cu privire la întreaga serie de angajamente faţă de toate statele membre UE” cuprinse în acordul UE-Turcia, “inclusiv în privinţa liberalizării vizelor”. În acest sens, “colegiuitorii” au fost “invitaţi să ajungă în următoarele săptămâni la un acord privind revizuirea mecanismului de suspendare în materie de vize”. Consiliul European a salutat progresele înregistrate “în elaborarea de pacte cu Libanul şi Iordania pentru îmbunătăţirea sprijinului acordat refugiaţilor şi comunităţilor-gazdă din ambele ţări” şi semnarea “„Căii comune de urmat privind unele aspecte legate de imigraţie între Afganistan şi UE”” pentru abordarea provocărilor “legate de imigraţia neregulamentară şi îmbunătăţirea cooperării practice în privinţa returnărilor, readmisiei şi reintegrării”
.

Strategii privind acordarea azilului

Consiliul European a solicitat Biroului European de Sprijin pentru Azil (EASO) “să se asigure că rezerva de intervenţie pentru azil devine operaţională cât mai curând posibil”, scopul fiind sprijinirea “în orice moment şi în număr suficient de mare a statele membre UE din prima linie”. În acest sens, statele membre UE trebuie să comunice Biroului European de Sprijin pentru Azil, “cât se poate de repede”, informaţii privind “experţii necesari”. Pe de altă parte, Biroul European de Sprijin pentru Azil “va completa eforturile depuse” de statele membre UE “prin asigurarea formării necesare şi prin contractarea, după caz, de experţi sau de servicii suplimentare, cu sprijinul Comisiei” Europene. 

Participanţii la summit au lansat un apel către statele membre UE în sensul intensificării eforturilor de “accelerare a relocării, în special pentru minorii neînsoţiţi” şi a consolidării “mecanismelor de relocare existente”. Liderii au cerut Consiliului European ca, până la sfârşitul anului, “să ajungă la un acord privind poziţia sa în legătură cu Planul de investiţii externe” destinat stimulării investiilor şi generării de locuri de muncă în ţările partenere “în vederea unui acord rapid cu Parlamentul European în prima jumătate a anului 2017”. De asemenea, Consiliul European a solicitat “continuarea lucrărilor privind reforma sistemului european comun de azil” inclusiv în privinţa modulului “de aplicare, în viitor, a principiilor responsabilităţii şi solidarităţii”, cu menţiunea că “va reveni asupra acestei chestiuni în luna decembrie”
.

Relaţiile cu Rusia şi situaţia din Siria 

Consiliul European a condamnat cu fermitate atacurile comise asupra civililor din Alep de către regimul sirian şi de aliaţii acestuia - cu precădere, Rusia. Participanţii la summit au solicitat  accesul umanitar urgent şi neîngrădit în Alep şi în alte zone din Siria şi “încetarea imediată a ostilităţilor şi reluarea unui proces politic credibil sub auspiciile Organizaţiei Naţiunilor Unite”. Tema relaţiilor UE-Rusia a fost discutată în cadrul Consiliului European în contextul în care, la 8 octombrie, Rusia a blocat o rezoluţie a Franţei şi Spaniei în Consiliul de Securitate al ONU, care prevedea încetarea ostilităţilor Rusiei în Siria. În replică, la 10 octombrie, ministrul francez de Externe, Jean-Marc Ayrault, a anunţat că va cere Curţii Penale Internaţionale să ancheteze posibile crime de război comise de Rusia în Siria. "În Alep e vorba de crime de razboi”
 a afirmat preşedintele Franţei. François Hollande. 
Liderii europeni au subliniat că “vinovaţii pentru încălcarea dreptului internaţional umanitar şi drepturilor omului trebuie traşi la răspundere. Trebuie să se facă totul pentru a se extinde încetarea focului, a se aduce ajutor umanitar populaţiei civile şi a se crea condiţii pentru deschiderea negocierilor privind o tranziţie politică în Siria”. Uniunea Europeană ia în calcul toate opţiunile, “în cazul în care prezentele atrocităţi vor continua”. Liderii i-au solicitat Înaltul Reprezentant pentru Afaceri externe şi politică de securitate să continue “monitorizarea iniţiativei Uniunii Europene în domeniul umanitar şi a evacuărilor medicale în cooperare cu Organizaţia Naţiunilor Unite”. De asemenea, Uniunea Europeană va depune eforturi în vederea “abordării actorilor-cheie din regiune în legătură cu o tranziţie politică şi cu pregătirile pentru reconcilierea şi reconstrucţia postconflict”
.

După nouă ore de discuţii în noapte de joi 20/21 octombrie, liderii UE nu au căzut de acord în privinţa eventualelor noi sancţiuni împotriva Rusiei. Italia, Ungaria şi Slovacia - ţară care deţine preşedinţia Consiliului UE - s-au opus.

Anterior summit-ului desfăşurat la Bruxelles, miniştrii de Externe ai statelor membre UE s-au întâlnit în Luxemburg, pe agenda discuţiilor figurând, cu precădere, subiectul posibilelor noi sancţiuni împotriva Rusiei, legat de conflictul din Siria. Concluzia - reprezentând opinia majorităţii participanţilor - a fost că şefii diplomaţiilor din ţările europene nu susţin noi sancţiuni împotriva Moscovei. Ministrul britanic de Externe, Boris Johnson, ceruse asemenea sancţiuni după o întâlnire cu omologul său american, John Kerry. Federica Mogherini a afirmat că Uniunea Europeană are, în afara sancţiunile economice, şi alte metode prin care să exercite presiuni - fără a le specifica. ”Nu dispunem doar de sancţiuni în instrumentarul nostru”. La rândul său, ministrul german de Externe, Frank-Walter Steinmeier, a menţionat că, în urma discuţiilor, s-a relevant ideea că sacţiunile împotriva Rusiei nu ar ajuta acordarea de ajutor umanitar Siriei. “Am discutat aici foarte concret dacă eventuale sancţiuni ne-ar ajuta în ceea ce priveşte accesul ajutoarelor umanitare. Nimeni nu a ştiut în final să dea un răspuns acestei întrebări”
 a afirmat şeful diplomaţiei germane.
Politica în domeniul comercial

Consiliul European a evaluat situaţia negocierilor în curs de desfăşurare privind acorduri de liber schimb cu parteneri-cheie. Liderii au subliniat importanţa unei decizii rapide de semnare şi aplicare cu titlu provizoriu a Acordului economic şi comercial cuprinzător UE-Canada, solicitând “negocieri privind chestiunile restante cât mai curând posibil”. Participanţii la summit “au invitat” Comisia Europeană “să procedeze la negocieri active privind un acord de liber schimb cu Japonia”. De asemenea, au invitat Comisia Europeană să prezinte “un acord de liber schimb cu Statele Unite ambiţios, echilibrat şi cuprinzător”. Consiliul European a subliniat “importanţa intensificării negocierilor în curs cu alţi parteneri comerciali angajaţi în favoarea unei deschideri reciproc avantajoase a pieţei, inclusiv cu Mercosur”
.

Participanţii la summit au accentuat faptul că “practicile comerciale neloiale trebuie să fie combătute cu eficienţă” fiind de o importanţă crucială ca “instrumentele de apărare comercială ale Uniunii Europene să fie eficiente în faţa problemelor globale”. Liderii au afirmat că “modernizarea cuprinzătoare a tuturor acestor instrumente” ar trebui convenită de Consiliul European până la sfârşitul anului 2016. Dispoziţiile adecvate ar trebui să abordeze situaţiile în care nu prevalează condiţiile de piaţă. În acest context, “Consiliul European ia act de Comunicarea Comisiei cu titlul „Către o politică comercială solidă pentru UE în interesul locurilor de muncă şi al creşterii economice”” din 18 octombrie 2016.

Uniunea Europeană “se angajează la o politică solidă comercială care profită de beneficiile pieţelor deschise” în privinţa creşterii economice şi generării de locuri de muncă “ţinând cont, în acelaşi timp, de preocupările cetăţenilor” din statele membre UE. “Mai multe milioane de locuri de muncă din UE depind de comerţ” care “este şi va rămâne un motor puternic al creşterii”. De asemenea, “comerţul pune la dispoziţia consumatorilor mai multe posibilităţi de alegere” şi “oferă oportunităţi sporite pentru întreprinderile europene, inclusiv pentru IMM-uri”. Consiliul European a reafirmat “angajamentul UE faţă de un sistem comercial multilateral, deschis şi bazat pe norme”. Interesele comerciale ale Uniunii Europene “includ deplina apărare şi promovare a standardelor sociale, de mediu şi de protecţie a consumatorilor” care “sunt esenţiale pentru modul de viaţă european, precum şi a dreptului guvernelor de a legifera”. Uniunea Europeană va continua să sprijine statele membre “în gestionarea schimbărilor care survin într-o lume globalizată care evoluează rapid”. În context, Consiliul European “consideră că practicile comerciale neloiale trebuie abordate cu fermitate”
. 

Probleme economice şi globale

Consiliul European a salutat ratificarea de către Uniunea Europeană a Acordului de la Paris privind schimbările climatice - ceea a condus la intrarea în vigoare a acordului. “Acesta va monitoriza uniunea energetică, inclusiv toate elementele cadrului de politici privind clima şi energia” în orizontul 2030. Reamintind precedentele concluzii şi acordul la care s-a ajuns în cadrul reuniunii din 30 septembrie 2016, Consiliul European “va continua să ofere orientări strategice cu privire la propunerile legislative conexe”.

Participanţii la summit au reconfirmat “concluziile precedente” în care au solicitat “finalizarea şi punerea în aplicare până în anul 2018 a diverselor strategii legate de piaţa unică” - piaţa unică digitală, uniunea pieţelor de capital, uniunea energetică şi Agenda privind piaţa unică. În acest sens, trebuie “continuate cu promptitudine lucrările referitoare la propunerile prezentate de Comisie”, inclusiv cu privire la “reforma normelor din domeniul telecomunicaţiilor, a normelor privind drepturile de autor din UE şi la utilizarea benzii de 700 MHz pentru serviciile mobile”, precum şi cu privire la “finalizarea uniunii pieţelor de capital, în special prin obţinerea rapidă a unui acord cu Parlamentul European” legat de “normele privind prospectul pentru îmbunătăţirea accesului întreprinderilor la finanţare şi în ceea ce priveşte securitizarea”.

Consiliul European doreşte să convină în cadrul reuniunii din 6 decembrie “cu privire la poziţia sa de negociere referitoare la noua propunere a Comisiei privind Fondul European pentru Investiţii Strategice, ţinând seama de evaluarea externă independentă”
 pusă la dispoziţie în luna noiembrie. Fondul European pentru Investiţii Strategice (FEIS) formează nucleul Planului de investiţii pentru Europa, conceput pentru a impulsiona creşterea economică şi competitivitatea pe termen lung. FEIS urmăreşte să contribuie la folosirea finanţării publice, inclusiv a finanţării de la bugetul Uniunii Europene, în scopul mobilizării investiţiilor private. FEIS este o entitate distinctă şi transparentă, reprezentând un cont separat gestionat de Banca Europeană de Investiţii. Fondul European pentru Investiţii Strategice a fost instituit prin Regulamentul privind Fondul European pentru Investiţii Strategice, Platforma Europeană de Consiliere şi Portalul European pentru Proiecte de Investiţii. Până în iunie 2016, Banca Europeană de Investiţii a aprobat 64 de proiecte de finanţare în cadrul FEIS, reprezentând un volum de finanţare de 9,3 miliarde de euro. “Fondul European de Investiţii a aprobat peste 185 de acorduri de finanţare pentru IMM-uri, fondurile totale alocate în cadrul FEIS ridicându-se la 3,5 miliarde de euro. Se preconizează ca de aceste fonduri să beneficieze aproximativ 141800 de IMM-uri şi întreprinderi cu capitalizare medie.  Operaţiunile se desfăşoară în 26 de state membre UE, estimându-se că vor atrage investiţii totale de peste 100 miliarde de euro”
. Consiliul European a reafirmat “importanţa obţinerii unor rezultate concrete, până în luna decembrie, în privinţa sprijinului acordat de UE statelor membre”
 în combaterea şomajului în rândul tinerilor şi în privinţa consolidării programelor Uniunii Europene dedicate tineretului.  
Rusia, acuzată de intenţii ostile
Rusia urmăreşte slăbirea Uniunii Europene a afirmat preşedintele Consiliului European, Donald Tusk, indicând o paletă largă de acţiuni ostile ale Moscovei - de la încălcări repetate ale spaţiului aerian, la atacuri cibernetice şi ingerinţe în procesele politice. "Având în vedere toate acestea, este clar că strategia Rusiei este de a slăbi Uniunea Europeană" a adăugat oficialul european. "Scopul nostru nu este de a crea tensiuni cu Rusia. Pur şi simplu reacţionăm la paşii făcuţi de Rusia. Desigur, Uniunea Europeană este permanent deschisă dialogului, dar nu vom face compromisuri în ceea ce priveşte valorile şi principiile noastre" a precizat preşedintele Consiliului European. "De aceea, am căzut de acord să ne menţinem orientarea şi mai ales să păstrăm unitatea UE"
.

Preşedintele Parlamentului European, Martin Schulz, a ,menţionat că politica Rusiei este, din multe puncte de vedere, inacceptabilă. "În spatele acestor agresiuni se află un concept diferit de a privi lumea şi societatea, în comparaţie cu cel existent în Europa".  Mesajul pentru Vladimir Putin ar trebui să fie foarte clar, a subliniat preşedintele Parlamentului European. "Contra-strategia noastră este dură, însă uşa negocierilor rămâne deschisă până când Rusia va decide să revină la ele"
.

Şefii de stat şi de guvern din Europa vor trebui să decidă în ce măsură Rusia este un "partener stategic", al cărui aport în soluţionarea multor crize este indispensabil - sau, mai degrabă un duşman agresiv care vrea să se impună în Ucraina, Georgia şi în Orientul Apropiat. Părerile sunt împărţite. Ungaria de exemplu, doreşte îmbunătăţirea relaţiilor economice cu Rusia şi relaxarea sancţiunilor impuse Moscovei.  Liderii Uniunii Europene au căzut de acord să ia în calcul toate opţiunile dacă forţele militare ale Rusiei “continuă să comită atrocităţi în Siria”, alături de forţele loiale regimului de la Damasc. Cu toate acestea, liderii europeni nu au formulat explicit că printre opţiuni s-ar număra introducerea de noi sancţiuni, aşa cum era prevăzut în forma iniţială a concluziilor summit-ului. Italia s-a opus ideii de suplimentare a sancţiunilor împotriva Moscovei. Premierul Italian, Matteo Renzi, a afirmat că sancţiunile economice împotriva Rusiei nu trebuie incluse în strategia Uniunii Europene, deoarece “nu vor obliga Moscova să negocieze un acord de pace”
. La rândul său, Înaltul Reprezentant al Uniunii Europene pentru politică externă şi securitate, Federica Mogherini, a avertizat că “sancţiunile împotriva Rusiei ar putea fi contraproductive”
, ducând chiar la o escaladare a situaţiei.
Acordul CETA nu poate fi semnat - Acordul CETA poate fi semnat
Summit-ul UE de la Bruxelles s-a încheiat fără existenţa unor semnale în sensul posibilităţii semnării acordului comercial negociat de Uniunea Europeană cu Canada. Acordul a fost blocat de un guvern regional belgian. Paul Magnette, preşedintele regiunii belgiene Valonia, a informat Parlamentul local cu privire la problemele nerezolvate care împiedică guvernul său să aprobe Acordul de liber-schimb între Uniunea Europeană şi Canada (CETA).  

Acordul Complet Economic şi Comercial UE-Canada (CETA) a trebuit să fie aprobat de cele 28 de state membre UE şi de Canada. În unele state este necesară şi validarea de către parlamente regionale. “În total, 42 de parlamente regionale, naţionale, federale şi Legislativul UE ar fi trebuit trebuie să aprobe CETA până în data de 21 octombrie  la ora 24,00”
. 

Premierul Belgiei, Charles Michel, a anunţat, ulterior, că regiunile belgiene au ajuns în 27 octombrie la un acord, depăşind disensiunile pe tema CETA, cu precizarea că “modificările vor trebui aprobate de parlamentele tuturor regiunilor belgiene”
. Acordul de parteneriat comercial UE-Canada a fost blocat de guvernul regiunii belgiene Wallonia din raţiuni de ordin social şi ecologic, dar impasul a fost depăşit. Parlamentul regiunii belgiene Wallonia a aprobat în 28 octombrie tratatul de liber schimb dintre Canada şi Uniunea Europeană, CETA, punând capăt opoziţiei sale, care ameninţa să aibă ca efect anularea acordului. Tratatul a fost aprobat de deputaţii walloni cu 58 de voturi pro şi cinci contra.
 Valonii s-au temut de un dezechilibru al pieţei interne. Au adăugat într-un document anexat tratatului posibilitatea de a sesiza Curtea Europeană de Justiţie în caz de litigiu comercial care nu ar fi corespunzător adresat de Curţile arbitrale ad-hoc. Acordul continuă să fie contestat de unele asociaţii de consumatori.
Summit UE-Canada
Acordul Complet Economic şi Comercial UE-Canada (CETA) a fost semnat în 30 octombrie de Donald Tusk - preşedintele Consiliului European, Jean-Claude Juncker - preşedintele Comisiei Europene, Robert Fico - premierul Slovaciei,  ţară care deţine preşedinţia prin rotaţie a Consiliului şi Justin Trudeau - premierul Canadei. Ceremonia de semnare a acordului CETA a fost iniţial anulată din cauza opoziţiei guvernului regiunii belgiene Wallonia, din raţiuni de ordin social şi ecologic. "Misiune îndeplinită" a afirmat preşedintele Consiliului European, Donald Tusk. "CETA reprezintă un acord progresist, adoptarea noilor oportunităţi şi protejarea intereselor importante. Mai mult, are potenţialul de a seta standardele viitoarelor acorduri" a afirmat Robert Fico, premierul Slovaciei. Premierul Canadian, Justin Trudeau, a menţionat că totul este "o veste excelentă"
. Unul dintre rezultatele summit-ului a fost eliminarea obligativităţii vizelor pentru cetăţenii din statele membre UE.

Acordul Complet Economic şi Comercial UE-Canada este cel mai progresist acord comercial dintre Uniunea Europeană şi Canada. CETA elimină peste 99 % din taxele vamale care îngreunează  schimburile comerciale dintre UE şi Canada. Se preconizează că acest Acord va avea ca efect o creştere a comerţului bilateral cu 12 miliarde euro pe an şi va genera creştere economic şi noi locuri de muncă pe ambele maluri ale Atlanticului.
În cadrul summit-ului din 30 octombrie a fost semnat şi Acordul de Parteneriat Strategic (APS). Acest acord duce la o cooperare mai strânsă între Uniunea Europeană şi Canada în domenii precum politica externă, gestionarea crizelor, securitate şi apărare, energie şi climă, mobilitate sporită şi schimburi interpersonale.
Prin Acord, Uniunea Europeană şi Canada au decis să consolideze, în continuare, “relaţia lor economică strânsă şi să se bazeze pe drepturile şi obligaţiile lor respective care decurg din Acordul de la Marrakesh de instituire a Organizaţiei Mondiale a Comerţului, încheiat la 15 aprilie 1994, precum şi din alte instrumente multilateral şi bilaterale de cooperare”; să creeze “o piaţă extinsă şi sigură pentru mărfurile şi serviciile lor prin reducerea sau eliminarea barierelor din calea comerţului şi a investiţiilor”; să stabilească “reguli clare, transparente, previzibile şi reciproc avantajoase care reglementează comerţul şi investiţiile lor”. 

Părţile şi-au reafirmat, în cadrul Acordului, “ataşamentul puternic pentru democraţie şi pentru drepturile fundamentale astfel cum sunt prevăzute în Declaraţia Universală a Drepturilor Omului, semnată la Paris la 10 decembrie 1948, împărtăşind opinia potrivit căreia proliferarea armelor de distrugere în masă reprezintă o ameninţare majoră la adresa securităţii internaţionale” şi “angajamentul de a promova dezvoltarea durabilă şi dezvoltarea comerţului internaţional, astfel încât să contribuie la dezvoltarea durabilă în dimensiunile sale economice, sociale şi de mediu”.  

De asemenea, Uniunea Europeană şi Canada au recunoscut “importanţa securităţii internaţionale, a democraţiei, a drepturilor omului şi a statului de drept pentru dezvoltarea comerţului internaţional şi a cooperării economice” şi faptul că “dispoziţiile prezentului acord menţin dreptul părţilor de reglementare pe teritoriul lor şi flexibilitatea părţilor de a atinge obiective politice legitime, precum sănătatea publică, siguranţa, mediul, morala public şi promovarea şi protejarea diversităţii cultural”, că “dispoziţiile prezentului acord protejează investiţiile şi investitorii în ceea ce priveşte investiţiile lor şi sunt destinate să stimuleze activitatea de afaceri reciproc avantajoasă, fără a submina dreptul părţilor de reglementare în interesul public pe teritoriul lor” şi faptul că “dispoziţiile prezentului acord protejează investiţiile şi investitorii în ceea ce priveşte investiţiile lor şi sunt destinate să stimuleze activitatea de afaceri reciproc avantajoasă, fără a submina dreptul părţilor de reglementare în interesul public pe teritoriul lor”, deopotrivă cu “corelaţia puternică între inovare şi comerţ, precum şi importanţa inovării pentru creşterea economică viitoare”, afirmând “angajamentul de a încuraja extinderea cooperării în domeniul inovării, precum şi în domeniile conexe ale cercetării şi dezvoltării şi ale ştiinţei şi tehnologiei şi de a promova implicarea entităţilor relevante din sectorul public şi privat”.   

UE şi Canada şi-au afirmat “angajamentele în calitate de părţi la Convenţia UNESCO privind protecţia şi promovarea diversităţii expresiilor culturale, semnată la Paris la 20 octombrie 2005”,  recunoscând că “statele au dreptul de a menţine, a elabora şi a pune în aplicare propriile politici culturale, de a sprijini industriile lor culturale pentru consolidarea diversităţii expresiilor culturale, precum şi pentru păstrarea identităţii lor culturale, inclusiv prin utilizarea unor măsuri de reglementare şi a sprijinului financiar”. 

Părţile au încurajat “întreprinderile care îşi desfăşoară activitatea pe teritoriul lor sau sub jurisdicţia lor să respecte orientările şi principiile responsabilităţii sociale a întreprinderilor recunoscute la nivel internaţional, inclusiv Orientările OCDE pentru întreprinderile multinaţionale şi să aplice cele mai bune practici de comportament responsabil în afaceri”. 

De asemenea, s-au angajat să pună în aplicare Acordul “într-un mod compatibil cu aplicarea legislaţiei lor în domeniul muncii şi al mediului şi care îmbunătăţeşte nivelul lor de protecţie a muncii şi a mediului, precum şi bazându-se pe angajamentele lor internaţionale în materie de muncă şi de mediu”
.  

Participanţii la summit au formulat o declaraţie comună privind parteneriatul UE-Canada. În declaraţia comună, liderii s-au angajat să consolideze cooperarea internaţională dintre UE şi Canada în cadrul diferitelor foruri internaţionale şi cu privire la o serie de aspecte de interes internaţional.
Referitor la Ucraina, participanţii la summit-ul UE-Canada au condamnat anexarea Crimeei de către Federaţia Rusă. Liderii au subliniat angajamentul faţă de suveranitatea şi integritatea teritorială a Ucrainei şi au făcut apel la toate părţile să pună în aplicare Acordul de la Minsk.

În privinţa Siriei, liderii au solicitat încetarea ostilităţilor şi eforturi în sensul identificării unei soluţii politice. Participanţii la summit au reiterat sprijinul pentru activitatea trimisului special al ONU, Staffan de Mistura, în eforturile sale de a pregăti terenul pentru reluarea tratativelor inter-siriene.

Legat de situaţia de stringentă actualitate reprezentată de afluxul imigranţilor, Uniunea Europeană şi Canada au subliniat nevoia unei repartizări globale a sarcinilor în vederea soluţionării problemelor generate de această criză. Părţile îşi vor consolida cooperarea în acest domeniu. Uniunea Europeană a salutat eforturile Canadei în relocarea refugiaţilor sirieni. 

VARIA

SUMMIT BRICS ÎN INDIA

BRICS înfiinţează propria agenţie de rating

Liderii ţărilor BRICS - Brazilia, Rusia, India, China şi Africa de Sud - au convenit, în cadrul summit-ului desfăşurat în perioada 15-16 octombrie, în sud-vestul Indiei, la Goa, să urgenteze înfiinţarea unei agenţii de rating, după succesul Băncii de dezvoltare multilaterală "New Development Bank" (NDB). Preşedintele NDB Kundapur Vaman Kamath a declarat că “activitatea celor trei mari agenţii de rating globale a fost constrângătoare pentru creşterea economică în ţările emergente”
. 

     
La summit-ul BRICS, liderii au discutat despre măsuri pentru impulsionarea economiilor ţărilor membre, care însumează aproximativ jumătate din populaţia lumii. O rezolvare pentru sectorul economic, susţinută de liderii prezenţi la summit - preşedintele Rusiei, Vladimir Putin, preşedintele Chinei, Xi Jinping, preşedintele Africii de Sud, Jacob Zuma, preşedintele Braziliei, Michel Temer şi premierul Indian, Narendra Modi - este reînnoirea angajamentului de a susţine redresarea economică globală prin investiţii în proiecte de infrastructură şi în sectorul industrial. În doar un an de la demararea activităţii, "New Development Bank" a acordat credite compensate de peste 900 milioane de dolari destinate proiectelor de energie regenerabilă. 

    
 Brazilia se confruntă cu probleme legate de inflaţie şi şomaj. “Atât nivelul inflaţiei cât şi cel al şomajului sunt de aproximativ 10%, în unele zone ale ţării, unde salariile nu au fost plătite de câteba luni”
. Redresarea Braziliei din punct de vedere economic ar influenţa semnificativ întreaga economie a Americii de Sud.  Economia Braziliei - ţară cu o populaţie de 206 milioane de locuitori - depinde de preţurile petrolului şi altor produse, care au scăzut. Fondul Monetar Internaţional a informat că nu are previziuni pozitive în privinţa creşterii economice a Braziliei, Rusiei şi Africii de Sud. Aceste ţări “se află într-o situaţie defavorabilă din punct de vedere economic, retrogradând în topul economiilor mondiale”. În acelaşi timp, “China se confruntă cu cea mai lentă creştere economică din ultimii 25 de ani”
. 
     
Liderii BRICS prezenţi la summit s-au întâlnit cu reprezentanţi ai unui grup de ţări din sudul şi sud-estul Golfului Bengal, pentru a purta sidcuţii asupra unor posibile investiţii în această zonă. Grupul de ţări prezent, intitulat BIMSTEC - Iniţiativa de cooperare economică şi tehnică multi-sectorială a Golfului Bengal - este format din Bangladesh, Bhutan, India, Myanmar, Nepal, Sri Lanka şi Tailanda.  

Măsuri pentru combaterea terorismului

Una din problemele principale prezente pe agenda summit-ului BRICS desfăşurat la Goa a fost terorismul, cu care se confruntă în special ţările din zona Asiei, inclusiv India. "Cei care finanţează terorismul sunt o ameninţare la fel de mare ca şi teroriştii" a declarat premierul indian, Narendra Modi, în cadrul summit-ului BRICS. „Din păcate, nava-amiral a terorismului este o ţară din vecinătatea noastră”
 a adăugat premierul indian, într-o aluzie transparentă la Pakistan. 

 Liderii prezenţi au convenit să combată, deopotrivă, terorismul şi extremismul, luptând împotriva celor care finanţează şi susţin aceste fenomene periculoase la nivel mondial prin alimentarea cu armament. Prioritatea acordată combaterii extremismului a fost considerată o victorie importantă pentru India, ţară care se confruntă de mai mult decenii cu militanţii din regiunea Caşmir. 

Rusia şi India încheie contracte economice de anvergură

Preşedintele rus, Vladimir Putin, şi premierul Indian, Narendra Modi, au încheiat contracte în valoare de zeci de miliarde de dolari în domeniile Apărare şi Energiei -  semn al destinderii în relaţiile dintre cele două ţări. După sosirea în Goa pentru a participa la summit-ul ţărilor membre BRICS, Vladimir Putin s-a întâlnit cu Narendra Modi - care l-a numit "vechi prieten".
Între cele aproximativ 20 de acorduri semnate de Rusia şi India se află contracte de livrare de Moscova către New Delhi a celui mai recent sistem de apărare antiaeriană. India, primul importator mondial în domeniul Apărării, procedează la o actualizare a echipamentului său militar care datează din epoca sovietică, în valoare de 100 miliarde de dolari. Narendra Modi a declarat că acordurile semnate cu privire la producerea în comun a unor elicoptere militare uşoare, din care India va achiziţiona 200 de unităţi - unele, fabricate în ţară, şi a unor fregate "pun bazele unor legături şi mai profunde în domeniile apărării şi economiei în anii următori"
. 

Rusia şi India au semnat, de asemenea, un acord de principiu cu privire la furnizarea de către Moscova a unui sistem de apărare antiaeriană sofisticat, despre care nu s-au oferit detalii. Vladimir Putin şi Narendra Modi urmează să încheie un acord în vederea livrării de către Rusia a sistemului de rachete antiaeriene de tip S-400, cel mai modern de care dispune Rusia. Sistemul de tip S-400 a fost  mobilizat, de Rusia, în Siria. În timpul Războiului Rece, India era cel mai apropiat aliat militar al fostei Uniuni Sovietice şi unul dintre cei mai importanţi importatori de material militar sovietic. Însă, în ultimii ani, New Delhi s-a îndreptat către Statele Unite pentru achiziţionarea furniturilor militare, dar şi către Franţa. India este, în prezent, primul importator de arme din lume.

Narendra Modi şi Vladimir Putin au semnat, de asemenea, acorduri energetice, cu scopul de a răspunde cererii tot mai accentuate de carburanţi şi electricitate ale economiei indiene, care se află într-o creştere rapidă. Cea mai mare companie petrolieră rusă, Rosneft, va achiziţiona compania indiană Essar Oil contra sumei de 13 miliarde de dolari. Cei doi lideri au semnat, totodată, un acord-cadru cu privire la furnizarea unor noi reactoare pentru o centrală în statul Kudankulam, din sudul Indiei, care încearcă să-şi limiteze dependenţa de cărbune. 

Xi Jinping: perspectivele BRICS sunt pozitive pe termen lung

Preşedintele Chinei, Xi Jinping, a declarat că perspectivele pe termen lung ale ţărilor membre BRICS - Brazilia, Rusia, India, China şi Africa de Sud - sunt încă pozitive, în pofifa economiei globale precare. Xi Jinping a precizat că ţările membre BRICS au fost printre cele care au raportat creştere economic - fie şi mai lentă. 

Preşedintele chinez a subliniat faptul că potenţialul şi forţa BRICS au rămas “neschimbate”. Situaţia pozitivă se datorează faptului că ţările membre ale grupului au creat legături comerciale şi de afaceri strânse. BRICS acoperă peste jumătate din populaţia lumii şi aproape 25% din producţia economică mondială. Cu un Produs Intern Brut total de 16.000 de miliarde de dolari, “BRICS intenţionează să devină alternativa la supremaţia occidentală în politica internaţională”.

Xi Jinping a subliniat ca poziţia BRICS “este, încă, pozitiva pe termen lung” datorită resurselor şi angajamentelor. Economiile BRICS au fost afectate de scăderea cererii şi preţurilor materiilor prime la nivel mondial. Lord Jim O’Neill, economistul care a inventat termenul  “BRICS”, a afirmat că este, în continuare, “sigur de succesul grupării”
. 

Declaraţie comună

Liderii organizaţiei BRICS au adoptat o declaraţie comună, la finalul summitului de la Goa, în care se angajează să intensifice măsurile de combatere a terorismului şi a extremismului, forţe care pun în pericol stabilitatea şi pacea internaţională. "Am căzut de acord că aceia care aprovizionează, adăpostesc şi susţin forţele terorii constituie o ameninţare la fel de mare ca teroriştii" se precizează în declaraţia comună.  

Preşedinţii Chinei, Rusiei, Vraziliei şi Africii de Sud - respectiv, Xi Jinping, Vladimir Putin, Michel Temer şi Jacob Zuma - şi gazda acestora, premierul indian Narendra Modi, au convenit să abordeze problema încetinirii ritmului de creştere a economiei globale, reînnoind angajamentul sprijinirii redresării economice globale. "Într-o lume marcată de noi ameninţări de securitate şi incertitudini economice permanente, BRICS rămâne o lumină călăuzitoare pentru pace, potenţial şi speranţă"
.

CONGRESUL MONDIAL AL ENERGIEI, LA ISTANBUL
Cea de a 23-a ediţie a Congresului Mondial al Energie s-a desfăşurat la Istanbul în perioada 9-13 octombrie. Congresul Mondial al Energiei, evenimentul internaţional cel mai important al  Consiiului Mondial al Energiei, este principalul forum multienergetic mondial al cărui obiectiv este de a le facilita participanţilor perceperea provocărilor şi soluţiilor energetice îm perspectiva mondială. Sub tema generică “În căutarea de Noi Frontiere”, programul Congresului a evaluat problemele critice cu care se confruntă industria energiei şi viziunile pentru viitorul sistemului energetic global, explorarea zonelor cele mai dinamice şi schimbările care dau formă energiei viitorului. Congresul Mondial al Energiei se desfăşoară o dată la trei ani. La Istanbul evenimentul a reunit peste 10000 de participanţi din 85 de ţări.
Lucrările Congresului au fost deschise prin discursul ministrului saudit al Energiei, Khalid Al-Falih. Oficialul saudit a precizat că ”nu este de neconceput ca preţul petrolului să ajungă la 60 de dolari pe baril până la sfârşitul anului”
. Pe de altă parte, a avertizat că o scădere drastică a producţiei ar putea provoca un şoc pe pieţele internaţionale. Cu un preţ al petrolului Brent de aproximativ 52 de dolari pe baril, mai puţin de jumătate din preţul înregistrat la mijlocul anului 2014, ţările producătoare  sunt supuse unor presiuni economice mari. În luna septembrie, la Alger, statele OPEC au anunţat că renunţă la producţia de petrol fără restricţii, ceea ce a contribuit la creşterea temporară a cotaţiilor.
A urmat de discursul preşedintelui rus, Vladimir Putin. Liderul de la Kremlin a anunţat la Congresul Mondial al Energiei că Rusia, care nu este membră OPEC, este gata să se alăture măsurilor vizate de membrii Organizaţiei pentru a reduce producţia de petrol, singura modalitate prin care se poate asigura stabilitatea sectorului energetic şi reechilibrarea pieţelor. Vladimir Putin şi-a exprimat speranţa ca „OPEC să ajungă la o înţelegere pentru reducerea sau îngheţarea producţiei de petrol” iar „Rusia sprijină această decizie”
. După declaraţia lui Vladimir Putin la Istanbul, preţul petrolului a crescut la 53,22 dolari pe baril, cea mai ridicată cotaţie din ultimul an.

Vladimir Putin a declarat, într-o ordine conexă de idei, că încercările de a reţine dezvoltarea sectorului energetic în beneficiul ambiţiilor politice ale unor state este inacceptabilă. ”Încercările de a împiedica dezvoltarea sectorului energetic în favoarea unor ambiţii politice ale unor ţări sunt inacceptabile. Am în vedere că a devenit o modă să se aplice sancţiuni unilaterale, restricţii nejustificate privind accesul la resurse investiţionale şi la tehnologii avansate. Iniţiatorii acestor idei oricum nu obţin rezultatul scontat”. Totodată, a subliniat importanţa asigurării accesului la resurse energetice a persoanelor din întreaga lume, având în vedere situaţia dificilă actuală în economia mondială. Preşedintelui rus a apreciat că întâlnirile şi negocierile din cadrul Congresului Mondial al Energiei "reprezintă o bună oportunitate pentru discuţii şi negocieri profesioniste despre problemele acute din cadrul sectorului energetic, precum şi a impactului acestora asupra perspectivelor de creştere economică la nivel mondial"
. De asemenea, Vladimir Putin, în timpul discursului său din cadrul Congresului Mondial al Energiei, a anunţat că a discutat cu preşedintele Erdogan despre proiectul gazoductului Turkish Stream.
Discursurile oficialilor turci au subliniat ideea promovării cooperării energetice pentru a se pune capăt disputelor şi instabilităţii. Preşedintele turc, Recep Tayyip Erdogan, a declarat „că securitatea energetică globală depinde de capacitatea Orientului Mijlociu de a scăpa de terorişti”. Recep Tayyip Erdogan s-a referit şi la gazoductul Turkish Stream menţionând că „munca la acest proiect continuă” iar „dezvoltarea celei de a doua faze a proiectului va depinde de condiţiile de pe piaţa europeană”. A subliniat că Turcia analizează modalităţile de punere în aplicare a planurilor pentru a treia centrală nucleară, intenţia Ankarei fiind ca „în anii ce vin să-şi asigure 10%  din necesarul de energie din energia nucleară”
.
În a doua zi a Congresului dezbaterile s-au concentrat pe oportunităţile de afaceri şi de gestionare a resurselor, precum şi pe răspunsurile la noile provocări de adaptare şi inovare pentru a asigura un sistem energetic sigur. În a treia zi au avut loc discuţii cu implicaţii politice. S-au desfăşurat sesiuni concepute pentru a aborda schimbările instituţionale necesare pentru a echilibra Trilema Mondială a Energiei: siguranţa energetică (disponibilitate) - echitatea socială (accesul la energie) - diminuarea impactului de mediu (schimbarea climatică).
Preţul petrolului a scăzut înaintea Congresului Mondial al Energiei desfăşurat la Istanbul. Preţul petrolului s-a situat sub 50 de dolari barilul pe pieţele asiatice, “cotaţiile rămânând sub presiune după ce ministrul rus al Energiei a declarat că nu se angajează să semneze un acord privind producţia cu Organizatia Ţărilor Exportatoare de Petrol”
. Bursele de la New York, Frankfurt şi Paris au închis în scădere. Indicele Standard and Poor's 500 şi indicele Nasdaq s-au depreciat.  După declaraţia lui Vladimir Putin, conform căruia Rusia este dispusă să se alăture OPEC pentru scăderea sau chiar îngheţarea producţiei, Bursele au închis în creştere. 

Congresul Mondial al Energiei de la Istanbul s-a axat pe tranziţia energetică 2020/2030/2040. A fost publicat un raport consacrat energiilor regenerabile intermitente. În raport se precizează că energiile regenerabile reprezintă în anul 2016 peste 30% din capacitatea totală a producţiei instalate la nivel mondial. 

Raportul reliefează trei factori esenţiali: în primul rând, definirea regulilor de piaţă de natură să asigure un sistem de energie durabilă în acord cu objectivele trilemei, inclusiv cu reglementările clar definite în materia emisiei de CO2; în al doilea rând, instaurarea pieţelor de capacitate putând “permite asigurarea securităţii în materie de aprovizionare”
 în completarea pieţelor bazate strict pe energii care se demonstrează a fi deseori insuficiente pentru garantarea unei aprovizionări fiabile şi dezvoltarea mai accentuată a metodologiilor în domeniul previziunilor meteorologice pentru garantarea unei fiabilităţi superioare şi pentru a face faţă, cu rapiditate, variabilităţii vântului şi soarelui. 

Perspectivele pieţei petrolului sunt aleatorii. Potrivit AIE în raportul din septembrie 2016, în cazul pieţei petroliere, perspectiva reechilibrării devine din ce în ce mai îndepărtată ca efect al unei cereri grevată de incertitudini economice şi unei oferte foarte ridicate. În fapt, stabilizarea preţurilor este dificilă întrucât dinamica ofertă-cerere nu are perspective de a se modifica semnificativ în următoarele luni, iar în primul semestru al anului 2017 producţia va continua să fie mai mare decât cererea. Producţia de ţiţei în Rusia se cifrează la peste 10,5 milioane de barili pe zi, iar cea din Arabia Saudită a atins 10,3 milioane de barili, fără a lua în calcul bulversarea hărţii energetice prin petrolul şi gazul de şist americane, ale căror preţuri au scăzut cu 30-40%, strategia Arabiei Saudite.  China a profitat de scăderea preţurilor pentru a-şi creşte stocurile. Cu un preţ al barilului de aproximativ 55-60 dolari, multe zăcăminte americane de şist devin rentabile, crescând oferta. 

Întâlnire Putin-Erdogan pentru proiectul Turkish Stream

Vladimir Putin şi Recep Tayyip Erdogan au avut o întâlnire în marja Congresului Mondial al Energiei desfăşurat la Istanbul. A fost a treia întâlnire între cei doi preşedinţi după ce Moscova şi Ankara au decis să-şi normalizeze relaţiile grav deterioarate după duborârea unui bombardier rusesc de aviaţia turcă în zona frontierei dintre Turcia şi Siria. În replică, Moscova a impus sancţiuni economice împotriva Ankarei, printre care interzicerea zborurilor charter spre Turcia. Măsura s-a tradus printr-o scădere cu 83% a numărului de turişti ruşi în Turcia într-un an, potrivit cifrelor oficiale turce. 


La Istanbul, Vladimir Putin şi Recep Tayyip Erdogan au semnat un acord privind realizarea proiectului Turkish Stream, gazoduct care va transporta gaz rusesc pe sub Marea Neagră. “După întrevederea care a durat o oră şi 40 de minute,  preşedintele rus  şi omologul său turc, au convenit asupra termenilor acestui proiect energetic major. Acordul parafează reconcilierea dintre Moscova şi Ankara”
. Proiectul  Turkish Stream a fost îngheţat după deteriorarea relaţiilor dintre Ankara şii Moscova, cu un an în urmă. Turcia este un cap de pod geografic între Rusia şi Europa fiind percepută de Moscova ca rută alternativă la Ucraina, pentru ca gazul rusesc să ajungă pe pieţele europene. 

Acordul semnat în 10 octombrie "prevede construirea a două conducte" care vor forma gazoductul pe sub Marea Neagră a declarat directorul executiv al Gazprom, Aleksei Miller. "Capacitatea fiecărei conducte va fi de 15,75 miliarde de m3 de gaz pe an"
 a precizat.  Acordul a fost semnat de miniştrii rus şi turc ai Energiei, în prezenţa preşedintilor  Vladimir Putin şi Recep Tayyip Erdogan. 


Decizia politică de a continua lucrările la gazoductul Turkish Stream, precum şi la centrala nucleară de la Akkuyu, a fost anunţată, în luna iulie, de ministrul turc al Economiei, Nihat Zeybekci, după întâlnirea cu omologul rus, Alexander Novak. „Proiectul este avantajos pentru ambele ţări”
 a declarat oficialul turc. În anul 2011, Ankara şi Rosatom au semnat un acord pentru a construi şi opera o centrală nucleară cu patru reactoare, de 1200 megawaţi, în provincia Mersin, pe coasta Mării Mediterane. Rosatom a promis că primul reactor va fi gata până în anul 2019. 

În pofida recentei lor apropieri, Moscova şi Ankara se situează pe poziţii opuse în dosarul sirian. Rusia este un aliat-cheie al preşedintelui Bashar al-Assad, în timp ce Turcia sprijină rebelii care vor să-l înlăture de la putere pe liderul de la Bagdad. Pentru a facilita relaţia cu Moscova, Recep Tayyip Erdogan şi-a modificat politica în Siria, renunţând să ceară schimbarea imediată de la putere a lui Bashar al- Assad. A sugerat că al-Assad ar putea rămâne la putere pe perioada tranziţiei şi a fost de acord cu reducerea sprijinului pentru rebelii sirieni.  Aydin Selcen, fost diplomat turc, a afirmat că Ankara are politici contradictorii - în timp ce preşedintele turc devine tot mai dur faţă de Damasc, îşi îmbunătăţeşte relaţiile cu saudiţii. „Nu poţi să acorzi sprijin pe ascuns unor elemente jihadiste şi să te aştepţi la relaţii bune cu Moscova”
 a apreciat.

La Istanbul, Rusia şi Turcia au evitat acest subiect pentru a se concentra asupra domeniilor de cooperare - cu precădere, energia. Ca semn al acestui pragmatism, Turcia şi Rusia îşi consolidează schimburile economice pentru a le ridica la 100 miliarde de dolari anual. „Procesul de vindecare a început, fiecare lăsând în urmă amintirea neplăcută a ultimelor zece luni scurse pentru a se concentra asupra anumitor domenii, ca energia, unde cele două ţări au un interes reciproc să coopereze” a afirmat Andrew Neff, analist la IHS Energy. Potrivit acestuia, Turcia adresează  Occidentului, prin această apropiere, mesajul că poate „să-şi urmeze propria cale”, în contextul în care Erdogan afirmase că a fost prea puţin susţinut de partenerii săi europeni şi american după tentative de lovitură de stat eşuată din luna iulie. La precedenta întâlnire dintre Vladimir Putin şi Recep Tayyip Erdogan cu ocazia summit-ului G20, desfăşurat în China, la începutul lunii septembrie, preşedintele turc i-a transmis omologului său rus că proiectul Turkish Stream va fi realizat „cât mai repede cu putinţă”
.

Proiectul Turkish Stream a fost dezvăluit la sfârşitul anului 2014, în acelaşi timp cu abandonarea - în plină criză ucraineană - a  proiectului South Stream prin Marea Neagră, blocat de Uniunea Europeană. Analiştii rămân sceptici cu privire la  realizarea  proiectului „Turkish Stream este, mai degrabă, un vis decât un gazoduct real şi, în pofida reluării relaţiilor politice şi economice, este în continuare în punctul de start”, a subliniat Andrew Neff, cu menţiunea că obiectivul iniţial, de a asigura primele aprovizionări în 2017, pare „prea optimist” în acest stadiu. “Singurul progres posibil între cele două ţări este reluarea de către ruşi a lucrărilor la şantierul primei centrale nucleare turce de la Akkuyu”
, în sudul ţării. Această centrală, al cărei cost a fost estimat la aproximativ 20 miliarde de dolari, este dorită de Erdogan care vrea să asigure Turciei - ţară săracă în hidrocarburi - mai multă autonomie energetică. 

Turcia ar putea achiziţiona armament din Rusia

Preşedintele rus, Vladimir Putin, şi omologul său turc, Recep Tayyip Erdogan, au purtat discuţii pe tema unei posibile furnizări de sisteme ruse de apărare aeriană către Ankara a declarat purtătorul de cuvânt al Kremlinului, Dmitri Peskov. “Au menţionate mai multe sisteme antirachetă, a căror livrare în diferite variante ar putea fi luată în considerare de Rusia dacă există o astfel de dorinţă din partea Turciei"
 a afirmat Dmitri Peskov cu referire la întâlnirea dintre preşedinţii rus şi turc în marja Congresului Mondial al Energiei desfăşurat la Istanbul.
Acord pe şase luni discutat de OPEC şi principalii producători de ţiţei

Organizaţia Statelor Exportatoare de Petrol a discutat cu principalii producători de ţiţei care nu sunt membri ai cartelului detaliile planului de limitare a producţiei, după ce  preşedintele Vladimir Putin a declarat că Rusia sprijină planul, în ideea de a susţine preţul mondial al ţiţeiului. În luna septembrie, Organizaţia Ţărilor Exportatoare de Petrol a convenit, pentru prima dată în ultimii opt ani, să-şi reducă producţia de petrol cu 700000 de barili pe zi, până la 32,5 - 33 milioane de barili. OPEC estimează că producţia sa actuală se situează la 33,24 milioane barili pe zi. De la mijlocul anului 2014, cotaţia barilului de petrol s-a înjumătăţit din cauza supraproducţiei. „Pot spune că multe state din afara OPEC sunt gata să se alăture, nu vorbim de sprijin, ci de contribuţie”
 a declarat ministrul Energiei din Arabia Saudită, Khalid al-Falih, la Congresul Mondial al Energiei desfăşurat la Istanbul. 
Reprezentanţi ai OPEC şi ai statelor care nu sunt membre ale cartelului, inclusiv Rusia, Azerbaidjan şi Mexic, au discutat discută detaliile planului de limitare a producţiei de ţiţei. Orice acord va fi iniţial aplicat pe o perioadă de şase luni, urmând să fie revizuit, a precizat secretarul general al OPEC, Mohammed Barkindo. „Suntem încrezători că şi alţi producători din afara OPEC vor semna acordul deoarece este în beneficiul tuturor celor care produc ţiţei şi de asemenea în beneficiul consumatorilor” a menţionat secretarul general al OPEC. “Vom evalua situaţia de pe piaţă, şi, dacă reducerea de 700000 de barili pe zi nu este suficientă, vom merge şi mai departe. În condiţiile în care OPEC este unită şi vorbeşte cu o singură voce, totul este mai uşor şi, dacă va trebui să reducem cu încă 1%, vom reduce cu 1%”
 a declarat Nouredine Bouterfa. 

OPEC a invitat, în 12 octombrie, Rusia şi alte ţări care nu sunt membre ale Organizaţiei să participle la o reuniune, programată la sfârşitul lunii octombrie, pentru identificarea unor modalităţi de a susţine preţul petrolului brut, aflat la un minim istoric. 

Preşedintele Vladimir Putin a făcut un pas în sensul unei astfel de cooperări, anunţând în cadrul Congresului Mondial al Energiei desfăşurat la Istanbul că Rusia îşi manifestă disponibilitatea de a susţine decizia luată de OPEC în 28 septembrie în sensul reducerii producţiei. În marja Congresului Mondial al Energiei desfăşurat la Istanbul a avut loc o reuniune informală între statele membre şi nemembe ale Organizaţiei Ţărilor Exportatoare de Petrol. La reuniune a participat ministrul rus al Energiei, Alexander Novak, ocazie cu care Moscovei i-a fost adresată o invitaţie formală. "Am căzut de acord asupra organizării unei întâlniri tehnice a Organizaţiei ţărilor exportatoare de petrol" a precizat Mohammed Saleh al-Sada, ministrul Energiei şi Industriei din Qatar, cu ocazia reuniunii. Obiectivul următoarei întâlniri, desfăşurată la Viena, este de a "găsi cea mai bună cale de a echilibra pieţele, ceea ce este în interesul tuturor, nu doar al producătorilor şi exportatorilor, dar şi al economiei mondiale"
 a adăugat.   

Ministrul rus al Energiei, Alexander Novak, a menţionat, în cadrul reuniunii informale desfăşurată în marja Congresului Mondial al Energiei desfăşurat la Istanbul, că participanţii nu s-au referit doar la condiţiile legate de piaţă, dar şi la mecanismele de cooperare între statele membre şi nemembre ale Organizaţiei ţărilor exportatoare de petrol. Minsitrul rus a apreciat că întâlnirea de la Istanbul a fost “constructivă”. Confirmând invitaţia făcută Rusiei, Alexander Novak a precizat că reuniunea de la Viena din perioada 28-29 octombrie are ca obiectiv “o foaie de parcurs pentru cooperarea ţărilor”
 cu scopul susţinerii preţurilor petrolului brut.  

Membrii OPEC nu au ajuns la un acord pentru reducerea producţiei de ţiţei

Oficialii Organizaţiei Statelor Exportatoare de Petrol nu au reuşit să ajungă la un acord privind reducerea producţiei de ţiţei, după negocieri îndelungate în perioada 28-30 octombrie. Negocierile au eşuat pentru că Iranul nu a fost de acord cu îngheţarea producţiei de ţiţei.  Reuniunea a evidenţiat divergenţele dintre statele membre OPEC, în special între Arabia Saudită şi Iran.  Autorităţile de la Teheran vor să-şi recâştige cota de piaţă înregistrată înainte de aplicarea sancţiunilor internaţionale, apoi să fie de acord cu reducerea producţiei. Cele două state concurează pentru influenţă în Orientul Mijlociu, fiind implicate în conflictele din Siria şi Yemen. 

Comitetul experţilor se va întâlni din nou la Viena înaintea următoarei reuniuni a miniştrilor ţărilor membre OPEC, programată în 30 noiembrie, "pentru a finaliza cotele individuale", potrivit surselor. Oficialii OPEC s-au întâlnit sâmbătă 29 octombrie şi cu producători de ţiţei din afara cartelului - Rusia, Kazahstan, Mexic, Oman, Azerbaidjan, Brazilia şi Bolivia - pentru a discuta reducerea producţiei de ţiţei.  Într-o declaraţie comună a membrilor OPEC şi a statelor din afara cartelului se menţionează că reuniunea de sâmbătă 29 octombrie a reprezentat "o evoluţie pozitivă"
 spre finalizarea unui acord global privind limitarea producţiei de ţiţei, în 30 noiembrie.  Oficialii OPEC au aprobat, în 31 octombrie, strategia pe termen lung a Organizaţiei: Cele 14 ţări membre ale Organizaţiei Ţărilor Exportatoare de Petrol au aprobat luni 31 octombrie un document care schiţează strategia pe termen lung. OPEC a întârziat aprobarea din cauza viziunilor diferite cu privire la obiectivul de a avea un control sporit asupra pieţei petroliere. 

FLASH. OPINII DE PRESĂ

Europa, sub presiune

În Europa, problema refugiaţilor continuă să fie de maximă importanţă. Cetăţenii maghiari au fost chemaţi la urne în cadrul unui referendum pentru răspunde, prin „da” sau „nu”, întrebării „Doriţi ca Uniunea Europeană să impună şederea în Ungaria a unor cetăţeni străini chiar fără permisiunea Parlamentului Ungariei?”. „Nu ne putem permite să greşim în privinţa imigraţiei, pentru că nu doar Ungaria noastră s-ar schimba, ci şi Ungaria copiilor şi nepoţilor noştri”
 a declarat premierul ungar, Viktor Orbán. Ziarul 

Le Monde a menţionat că „Este vorba despre o consultare ale cărei rezultate vor fi examinate cu lupa de observatorii europeni”
. Premierul ungar Viktor Orban se îndreaptă spre un semi-eşec, dată fiind prezenţa la urne sub 50%, deşi votul de respingere a cotelor a fost covârşitor afirmă Le Monde.
Preşedintele Parlamentului European, Martin Schulz, a avertizat guvernul ungar că „face un joc periculos”, atenţionând că Budapesta nu poate anula decizia privind cotele pentru imigranţi, precizează Europe Online Magazine. Ministrul german de Interne, Thomas de Maizière, a declarat că în ţara sa „au intrat mai puţini refugiaţi în 2015 - 890000, în loc de 1,1 milioane, cât se raportase anterior”
 


Referendumul din Ungaria este, „o provocare la adresa autorităţii Bruxelles-ului şi a conducerii Germaniei, principala susţinătoare a schemei de strămutare”. Problema refugiaţilor nu poate fi soluţionată prin cote obligatorii a afirmat ministrul austriac de Externe, Sebastian Kurz. Şeful diplomaţiei de la Viena a atras atenţia că „UE nu ar trebui să se agaţe” de cotele obligatorii. „Obiectivul este nerealizabil”, iar discuţiile referitoare la cotele obligatorii „ar putea pune în pericol solidaritatea Uniunii Europene”
.
Rezultatul referendumului din Ungaria este „apreciat diferit” de analiştii de la Budapesta. „Institutul Nézöpont apreciază drept un succes fără echivoc faptul că la referendumul pe tema cotelor obligatorii de relocare a imigranţilor poziţia Guvernului Ungariei a fost susţinută prin peste trei miloane de voturi” precizeazî MTI, cu menţiunea că un alt centru de analiză, „Political Capital, consideră rezultatul „un eşec”, deoarece „prin invalidarea referendumului acesta nu mai poate fi un mijloc de presiune asupra autorităţilor de la Bruxelles”
. 

Potrivit Der Spiegel, un raport prezentat de ministrul german de Interne a indicat că „în primele nouă luni ale acestui an Germania a primit 213000 de refugiaţi, în comparaţie cu 890000”
, cifră înregistrată anul trecut. Le Figaro menţionează printre motivele scăderii închiderea rutei balcanice dinspre Grecia spre Germania şi semnarea, în luna martie, „sub bagheta cancelarului german”, a unui acord controversat între UE şi Turcia, prin care Ankara se angajează, în schimbul unor beneficii, „să diminueze fluxul imigranţilor”
. 

EUObserver afirmă că „prin răsunătoarea lor neprezentare la referendumul convocat de Viktor Orban”, „ungurii au respins xenofobia”, deşi „premierul pretinde că votul i-a validat bătălia cu Bruxelles-ul”
. Potrivit Le Figaro, „aşa, invalid, referendumul este, totuşi, o victorie pentru şeful guvernului ungar”
. Publicaţia Sega afirmă că „Ungaria aşteaptă ca şi alte state din Europa să convoace un referendum privind refugiaţii”
.  

„UE pune în acţiune noul corp al gărzilor de coastă şi de frontieră, pentru a face faţă valurilor de refugiaţi” titrează El Periodico, menţionând că „autorităţile naţionale sunt şi vor continua să fie responsabile de controlul frontierelor externe” dar, „în caz de necesitate, vor avea la dispoziţie un corp european format din 1500 de poliţişti”
. 
Kathimerini preia declaraţiile laudative comisarului european pentru imigraţie, Dimitris Avramopoulos, la adresa noii poliţii de frontieră. „Noua Poliţie Europeană de Frontieră este un simbol al unei Europei care poate fi eficientă şi unită, care poate înfrunta cu hotărâre, în colaborare cu vecinii noştri, provocările create de criza imigraţiei, precum şi ameninţările la adresa securităţii noastre”

De contextul politic european se leagă şi problema refugiaţilor. „Alegerile franceze şi Brexitul îşi aruncă umbrele asupra închiderii taberei de refugiaţi de la Calais” afirmă The Guardian apreciind că „desfiinţarea taberei de refugiaţi de la Calais este, în mare parte, determinată de politica internă franceză şi, deşi francezii au făcut eforturi mari pentru a le asigura refugiaţilor un adăpost alternativ în Franţa, factorul de atracţie al limbii engleze şi perspectiva unui loc de muncă în Regatul Unit fac să nu existe garanţii că nu se va forma o altă tabără în preajma unui alt terminal de feribot din regiune”
. 
Premierul britanic, Theresa May, a anunţat că prioritatea ţării sale va fi „stoparea imigraţiei”, menţionează Bloomberg. Cancelarul german, Angela Merkel, şi-a exprimat „îndoiala” că „Uniunea Europeană i-ar putea acorda Regatului Unit un acces special pe piaţa economică unică” dacă „Londra nu va respecta valorile Uniunii Europene”
, printre care se numără şi libera circulaţie a persoanelor. „Declaraţiile anunţă o linie dură în viitoarele negocieri cu privire la retragerea Marii Britanii din Uniunea Europeană”, fiind „un avertisment că Londra nu se va bucura de un tratament special”
 afirmă The Wall Street Journal.  

„Teama de un “Brexit dur” determină prăbuşirea lirei sterline”
 titrează Courrier International, menţionând că moneda britantică nu a mai fost  atât de slabă în faţa dolarului din anul 1985. „Theresa May îşi taie singură craca de sub picioare” afirmă El Pais, cu precizarea că „linia dură anunţată de premierul britanic a adus până acum prejudicii doar britanicilor, care au văzut cum scade puterea de cumpărare a monedei lor cu peste 10% şi cum se răspândeşte incertitudinea asupra viitorului lor, asupra investiţilor străine şi a continuităţii politicii economice”
.
Preşedintele Comisiei Europene, Jean-Claude Juncker, le-a cerut liderilor de la Bruxelles să fie „intransigenţi” cu Marea Britanie în cadrul negocierilor pentru Brexit. Potrivit The Financial Times, oficialul european a avertizat mediul de afaceri european  să nu angajeze „negocieri secrete şi separate cu Marea Britanie”, pentru „a nu submina piaţa unică europeană”
. 
Avertismentul lui Jean-Claude Juncker survine după remarcile dure ale Bruxellesului la adresa Londrei. Premierul britanic, Theresa May, a anunţat că ar putea „prelua controlul graniţelor Marii Britanii” şi „restaura supremaţia legii britanice”, în timp ce şi-ar păstra „supremaţia pe piaţa unică de bunuri şi servicii”
.

Autorităţile londoneze calculează costurile ieşirii din Uniunea Europeană. The Guardian subliniază că o analiză întocmită de consilieri guvernamentali desemnaţi pentru a evalua efectele Brexit arată costuri de 25 de miliarde de lire pe an „pentru ca economia britanică să rămână ancorată la piaţa comună europeană”. Aceste cifre  „ar putea oferi muniţie parlamentarilor laburişti care l-au provocat pe secretarul pentru Comerţ să demonstreze beneficiile părăsirii uniunii vamale”
. 

La Tribune afirmă că Irlanda de Nord s-ar putea opune Brexit-ului exercitându-şi dreptul de veto. „Locuitorii Irlandei de Nord au controlul asupra schimbărilor constituţionale care îi privesc, acestea nu le pot fi impuse”
 precizează juriştii irlandezi, în condiţiile în care majoritatea alegătorilor din Irlanda de Nord, ca şi din Scoţia, au votat pentru a rămane în Uniunea Europeană. 
Scoţia nu aşteaptă începerea negocierilor pentru Brexit şi anunţă că va organiza al doilea referendum privind independenţa faţă de Marea Britanie, precizează The Daily Mail. „Vom vota pentru ieşirea din Marea Britanie până în 2019 dacă Londra va impune un Brexit dur, pentru că este în joc interesul naţional al Scoţiei” a declarat Nicola Sturgeon, primul ministru al Scoţiei. Publicaţia menţionează că premierul scoţian a difuzat proiectul de lege privind un nou referendum pentru independenţă, care poate fi organizat înainte de începerea negocierilor de ieşire a Regatului Unit din UE. Atacând planurile Londrei de a impune un Brexit care vizează controlul imigraţiei şi accesul pe piaţa liberă, Nicola Sturgeon a avertizat, subliniază că „Nimeni nu ar trebui să aibă dreptul să refuze Scoţiei şansa de a-şi alege un viitor mai bun”
. 

Efectele aşteptate ale unui „Brexit dur” determină luări de poziţie radicale în Scoţia. „Naţionaliştii scoţieni pregătesc un nou referendum asupra independenţei” titrează Le Figaro. Nicola Sturgeon „o sfidează pe Theresa May”, acuzată că  „deturnează” Brexit-ul pentru „a promova xenofobia” afirmă ziarul. „Sunt hotărâtă ca Scoţia să aibă posibilitatea de a se pronunţa din nou asupra independenţei înainte ca Marea Britanie să iasă din Uniunea Europeană, dacă acest lucru se dovedeşte a fi necesar pentru a ne proteja interesele” a declarat premierul scoţian. Nicola Sturgeon acuzat guvernul Theresei May de „vandalism constituţional”
 din cauza refuzului de a asculta părerea Scoţiei despre Brexit.
Economiştii avertizează că „Europa va fi afectată de o nouă criză economică, prin care va trece mult mai greu dacă nu-şi va rezolva problemele structurale”. Într-un interviu pentru La Stampa, Jörg Asmussen, fost membru în Comitetul Executiv al Băncii Centrale Europene, trage un nou semnal de alarmă. „Europa asumă responsabilitatea unui pariu foarte periculos, crezând că următoarea criză va putea fi rezolvată prin măsuri de stabilizare de ultimă oră”
. 

Diario de Noticias afirmă că Nicola Sturgeon a concretizat ceea ce plutea în aer de multă vreme, anume că „Scoţia doreşte reluarea referendumului cu privire la independenţă înainte de ieşirea Regatului Unit din Uniunea Europeană”
. În acest scop, a anunţat premierul scoţian şi lider al Partidului Naţionalist Scoţian, „va fi prezentată propunerea de lege privind organizarea unei a doua consultări populare cu privire la independenţă”.
La Consiliul European de la Bruxelles nu s-a reuşit obţinerea unui acord pentru aprobarea tratatului de liber-schimb cu Canada, CETA. Ministrul canadian al Comerţului a anunţat „eşecul negocierilor”. Tratatului i se opunea Valonia.. Ministrul-preşedinte al Valoniei a anunţat în faţa Parlamentului regional că „discuţiile pe marginea proiectului de acord de liber-schimb între UE şi Canada nu au înregistrat progrese concrete”
.  

Canada anunţă „sfârşitul şi eşecul” negocierilor cu Valonia afirmă Le Soir. Ministrul canadian al Comerţului, Chrystia Freeland, s-a declarat „foarte dezamăgită” apreciind, înainte de a se întoarce la Ottawa, că „este o oportunitate pierdută”. Ministrul-preşedinte al Valoniei a precizat de ce se opune tratatului: „Problema nu sunt relaţiile noastre comerciale cu Canada. Problema este de a şti ce fel de globalizare vrem. Acest tratat creează un precedent care va fixa standardele viitoarelor negocieri duse de Uniunea Europeană cu Statele Unite sau cu Japonia, de exemplu. Noi trebuie să ducem lucrurile până la capăt pentru a fixa standarde de un nivel foarte înalt”
.

Sub titlul „Europa ridică tonul în discuţiile cu Moscova”, Nevazissimaia Gazeta publică un interviu cu ambasadorul Franţei în Rusia - despre relaţiile dintre cele două ţări, despre veto-ul Rusiei Consiliul de Securitate al ONU la proiectul de rezoluţie de la privind Siria şi posibilele sancţiuni împotriva Rusiei. „Dacă în viitorul apropiat nu se vor găsi soluţii care să perimtă oprirea, pe termen lung, a suferinţelor locuitorilor din Alep şi să se opreasc încălcările dreptului internaţional care se petrec acolo, vor fi luate în calcul toate variantele posibile şi nu se pot exclude sancţiunile, aşa cum a declarat la Berlin preşedintele Hollande”
 a afirmat ambasadorul. 
În privinţa acordului de liber schimb cu Canada, „Europa a eşuat din cauza unei Valonii intransigente” titrează Les Echos, precizând că un „efort european de mai multe luni s-a împotmolit în obiecţiile de ordin social şi ecologic ale micii comunităţi de numai 3,5 milioane de suflete din regiunea francofonă a Belgiei, ceea ce evidenţiază încă o dată neajunsurile construcţiei europene”
.â

„Va periclita rezistenţa valonă relaţiile comerciale ale UE?” - se întreabă La Libre Belgique. Şeful guvernului regional valon a respins însă orice ultimatum, refuzând să adopte un „calendar strict”
, în ciuda unui proiect de declaraţie transmis duminică de Comisia Europeană prin care se promite protejarea investiţiilor.  

Rzeczpospolita se referă la „jocul populiştilor de stânga”. „Valonia se află de mai mulţi ani în criză post-industrială şi lozincile luptei cu corporaţiile străine au găsit acolo un teren prielnic. De asemenea, regiunea belgiană se teme că CETA îi va afecta pe producătorii agro-alimentari cu o concurenţă mai ieftină, dar mai slabă calitativ din Canada. Însă în toată această dispută este mai puţin vorba de conţinutul acordului şi mai mult de contextul politic şi de credibilitatea UE. Discutând cu ea de bună credinţă, Canada află deja după încheierea negocierilor că Bruxellesul schimbă condiţiile încheierii acordului. Pentru nici o altă ţară, enumărând aici SUA şi Japonia, asemenea negocieri îndelungate cu neputincioasa Comisie Europeană nu vor fi atractive”
 menţionează cotidianul.  

„Acordul comercial UE - Canada merge mai departe, după ce blocajul belgian a fost rezolvat”
 menţionează The Guardian, Acest lucru „a fost posibil după ce belgienii au reuşit să ajungă la un acord ce va permite semnarea CETA”
afirmă La Tribune. „Ultimul cuvânt revine parlamentelor” a declarat premierul belgian, Charles Michel., Oitruvut premierului brlgian, „Este un acord foarte important pentru companii, pentru activitatea economică. Un acord cu o pondere de 12 miliarde de euro”
. Catalogându-l drept unul dintre cele mai importante tratate comerciale din lume, Business Insider punctează că negocierile UE-Canada au durat peste şapte ani. The Financial Times menţionează că „întârzierea înregistrată în acest proces ridică semne de întrebare asupra capacităţii UE de a încheia acorduri complexe care necesită aprobarea tuturor parlamentelor din blocul european” iar „liderii europeni speră că un succes al CETA ar pregăti terenul pentru un acord comercial, încă şi mai mare, cu Statele Unite”. 

Tensiuni periculoase Rusia - Occident

„Confruntaţi cu o Rusie tot mai belicoasă şi imprevizibilă, aliaţii NATO avansează planuri de dislocare a mii de trupe şi echipament militar în Europa de Est” afirmă The New York Times cu menţiunea că, la rândul său, Rusia a trimis „nave de luptă spre Mediterana şi Marea Baltică, au transferat lansatoare de rachete cu capabilităţi nucleare în enclava Kaliningrad, care se învecinează cu Polonia şi a continuat survolările cu bombardiere în apropierea coastei europene”
. 
„Va fi cea mai mare consolidare de forţe NATO de la sfârşitul Războiului Rece” afirmă Time, cu precizarea că „în urma unei întâlniri a miniştrilor Apărării ai NATO, Marea Britanie a anunţat că va trimite avioane de luptă în România, în 2017, în timp ce SUA au promis tancuri, artilerie şi mai mult de 900 de militari în Polonia. Marea Britanie, Germania, Canada şi alţi aliaţi s-au angajat, de asemenea, să contribuie la o forţă terestră de 4000 de militari în statele baltice şi în Europa de Est, menită a supraveghea agresiunea rusă în regiune”
. 
„Val de tensiuni între Washington şi Moscova” titrează Le Figaro. Relaţiile dintre SUA şi Rusia „au atins o cotă asemănătoare celei din timpul Războiului Rece” după ce „Administraţia de la Washington a renunţat la efortul de a mai conlucra cu Rusia pentru încetarea războiului civil din Siria şi formarea unui front comun împotriva teroriştilor”
. 

 „Moscova a suspendat un important acord nuclear” precizează The Washington Post.. Cotidianul american menţionează că secretarul de stat american, John Kerry, „şi-a arătat din nou indignarea faţă de Rusia, acuzând Moscova că favorizează războiul în locul unei soluţii diplomatice”
. 
Potrivit Russia Today, „cooperarea dintre Rusia şi America a fost distrusă de acei oficiali de la Washington care au încercat să rezolve criza siriană prin forţă” a replicat ministrului rus de Externe, Serghei Lavrov,. Publicaţia menţionează că în pofida ruperii cooperării, „atât Lavrov, cât şi Kerry şi-au reafirmat intenţia de a găsi o soluţie pentru pacea din Siria”
. 

Potrivit Pravda, „NATO continuă să provoace Rusia” .Reprezentantului permanent al Rusiei pe lângă NATO, Aleksandr Gruşko, a declarat că  „acţiunile NATO creează riscuri la adresa securităţii europene” pentru că pun în pericol „viabilitatea Actului fundamental Rusia-NATO, care cuprinde angajamente de abţinere de la acţiuni militare” a afirmat Aleksandr Gruşko. „Rusia nu intenţionează să atace pe nimeni” a subliniat Vladimir Putin. Luând cuvântul în cadrul reuniunii Clubului internaţional de dialog „Valdai”, desfăşurat la Soci, Vladimir Putin a afirmat că „este pur şi simplu ridicol şi absurd”
 să se afirme că Rusia, o ţară cu o populaţie de doar 146 de milioane de oameni ar intenţiona să atace un bloc format dintr-o Europă în care trăiesc peste 300 de milioane de cetăţeni –-toţi din ţări membre NATO, şi din SUA cu o populaţie de 600 de milioane de oameni. 

The Wall Street Journal menţionează că Vladimir Putin a negat acuzaţiile că Rusia ar încerca să influenţeze alegerile prezidenţiale din SUA, precizând că Moscova  salută orice candidat care îşi exprimă dorinţa de îmbunătăţire a relaţiilor. „Crede cineva serios că Rusia ar putea influenţa în vreun fel opţiunea poporului american? Ce e America o republică bananieră sau ce?” s-a întrebat liderul rus, concluzionînd că că „America este o mare putere”
. 
Potrivit ministrului rus de Externe, la baza politicii SUA faţă de Rusia se află „o rusofobie agresivă” însoţită de acţiuni concrete care „afectează interesele naţionale ale Rusiei şi îi ameninţă securitatea”
, menţionează Ria Novosti. 

Cotidianul Le Figaro precizează că „Rusia face uz de veto faţă de rezoluţia depusă de Franţa la ONU pentru instituirea unui armistiţiu în Siria”, cu menţiunea că Moscova a înaintat un text concurent, „făcând apel la încetarea ostilităţilor, dar fără a solicita concret oprirea bombardamentelor asupra oraşului Alep”
. 
„Bătălia pentru Alep alimentează noul război rece”
 titrează The Times. Situaţia „ar putea deveni chiar mai periculoasă”
 a apreciat ministrul german de Externe, preluat de Bild. Comentând amplasarea rachetelor cu capacitate nucleară ruseşti în enclava Kaliningrad din apropierea graniţei cu Polonia, şeful diplomaţiei germane a avertizat că tensiunile dintre Rusia şi Occident sunt „mai periculoase” astăzi decât în timpul Războiului Rece. Ca o completare,  The New York Times afirmă că „Rusia face demersuri pentru reactivarea fostelor sale baze militare din Vietnam şi din Cuba”
. 

